Saintis Iran dakwa nasi putih tingkat risiko sakit jantung
Oleh KOSMO!

4 Oktober 2022, 6:30 pm
TEHERAN – Satu kajian baharu mendedahkan bahawa amalan pemakanan bijirin proses atau halus mengundang risiko kepada kesihatan manusia, sama seperti memakan gula-gula secara berlebihan, lapor akhbar New York Post semalam.
Laporan penyelidikan itu berdasarkan tabiat pemakanan dan sejarah kesihatan sebilangan penduduk di Iran.
Kajian mendapati risiko untuk seseorang individu mendapat penyakit arteri koronari pramatang (PCAD) akibat memakan nasi putih adalah sama seperti pengambilan gula dan minyak tidak sihat yang terkandung dalam makanan manis.
Kajian tersebut memberi tumpuan kepada sekumpulan 2,500 responden yang mempunyai arteri normal dan PCAD.
Setiap peserta diminta menjawab soal selidik mengenai kekerapan makanan untuk menentukan kadar pengambilan bijirin penuh dan halus.
Penyelidik mendapati pengambilan bijirin halus dengan lebih tinggi dikaitkan dengan peningkatan risiko PCAD, manakala amalan memakan bijirin penuh membantu mengurangkan risiko penyakit itu.

Bijirin yang ‘dihaluskan’ untuk dijadikan tepung atau hidangan lain memberikan tekstur yang lebih halus dan tempoh ketahanan lebih lama tetapi proses tersebut menyebabkan nutrien utama hilang.
Bagaimanapun, bijirin penuh seperti oat, beras perang dan roti gandum mengandungi keseluruhan khasiat bijirin.
“Diet pemakanan yang mengambil bijirin tidak sihat dan halus secara berlebihan dianggap sama seperti mengamalkan diet yang mengandungi banyak gula,” kata pengarang utama kajian, Dr. Mohammad Amin Khajavi Gaskarei.
Bijirin halus diproses dengan cepat oleh badan kerana kekurangan serat dan membawa kepada lonjakan paras gula dalam darah, demikian menurut Pusat Kawalan dan Pencegahan Penyakit (CDC).
Lama kelamaan, kandungan gula yang tinggi dalam darah boleh merosakkan saluran darah dan saraf yang mengawal jantung selain menyebabkan plak terbentuk pada dinding arteri. – Agensi


Penyamun guna Axia Hijau curi diburu polis
Oleh MOHAMAD NAUFAL MOHAMAD IDRIS

4 Oktober 2022, 7:08 pm
KUALA LANGAT – Polis kini memburu dua penyamun yang menggunakan kenderaan curi jenis Perodua Axia berwarna hijau.
Ketua Polis Daerah Kuala Langat, Superintendan Ahmad Ridhwan Mohd . Nor @ Saleh berkata, pihaknya mengesan dua video tular mengenai dua lelaki menaiki kereta tersebut dengan nombor pendaftaran WC8757K yang dicuri di kawasan Shah Alam dekat sini.
“Video terbabit merupakan dua kejadian samun yang dilaporkan berlaku di Kawasan Telok Panglima Garang di sini pada 19 September dan semalam.
“Polis sedang giat menjalankan usaha mengesan dan menangkap suspek,” katanya dalam kenyataan hari ini.
Beliau menegaskan kes disiasat mengikut Seksyen 395/397 Kanun Keseksaan (Samun Berkawan Tanpa Senjata Api).
Justeru, Ahmad Ridhwan meminta orang ramai yang mempunyai maklumat berkaitan suspek agar menghubungi bilik Gerakan Ibu Pejabat Polis Daerah Kuala Langat di talian 03-31872222 atau Pegawai Penyiasat Inspektor Norhidayah Mohd. pada talian 017-4055363.

Terdahulu, tular di media sosial berhubung dua klip video masing-masing berdurasi dua dan sembilan saat memaparkan kereta itu berlegar di kawasan perumahan.
Turut kelihatan adalah gambar seorang lelaki dipercayai suspek terlibat dalam kes samun. – KOSMO! ONLINE


Bank silap sita rumah, wanita rugi RM246,000
Oleh KOSMO!

4 Oktober 2022, 7:00 pm
BANGKOK – Seorang wanita di wilayah Pathum Thani, Thailand, terkejut apabila mendapati mangga kunci rumahnya telah ditukar, barangan peribadi dirampas serta papan tanda bertulis ‘Untuk Dijual’ diletakkan  di hadapan rumahnya akibat disita oleh bank, lapor laman berita Thaiger semalam.
Bank Simpanan Kerajaan dilaporkan menghantar seorang bailif  ke rumah milik wanita berkenaan, Kanchana pada 5 September lalu dan ketika melakukan prosedur sita, dia menukar mangga kunci dan merampas semua barangan milik wanita itu.
Bukan itu sahaja, bailif  tersebut turut tidur di dalam rumah Kanchana dan menggunakan bekalan elektrik serta air kediaman tersebut selama tiga atau empat hari.
Bagaimanapun, apa yang membuatkan wanita itu benar-benar marah, adalah bailif tersebut sebenarnya telah menyita rumah yang salah.
Kejadian itu disedari jiran Kanchana apabila pegawai  bank meletakkan papan tanda bertulis: “Dilarang menceroboh. Harta milik bank,” bersama nombor rumah yang salah iaitu 99/44, sedangkan wanita berkenaan tinggal di rumah bernombor 99/38.
Selepas menelefon Kanchana pada 15 September dan bertanyakan perkara sebenar yang terjadi, wanita berkenaan yang berada di lokasi lain ketika itu, bergegas  pulang ke rumahnya.

Menurutnya, dia tidak pernah berhutang sehingga tidak dapat membayarnya  atau disaman seumur hidupnya. Dia kemudian menghubungi pihak bank, namun pegawai khidmat pelanggan memaklumkan hanya akan menghubunginya dalam masa tiga hari bekerja.
Pada hari berikutnya, Kanchana membuat laporan di Balai Polis Lam Lum Kaeo sebelum seorang wakil peguam bank tersebut menghubunginya bagi memohon maaf kerana telah menyita rumah yang salah.
Anggaran kerugian ditanggung wanita itu adalah sekitar 2 juta baht (RM246,447) dengan beberapa barangan telah dimusnahkan termasuk pakaian, buku, potret keluarga, perhiasan serta beberapa barangan yang dikatakan memiliki nilai sentimental.
Kanchana berkata, dia sehingga kini masih menanti bagaimana bank tersebut akan membayar ganti rugi kepadanya kerana meskipun telah sebulan kejadian itu berlaku, tiada sebarang tindakan diambil daripada pihak bank.
Individu yang bertanggungjawab dalam kejadian tersebut berdepan dengan dakwaan berkaitan pencerobohan, rompakan dan menyebabkan kerosakan harta benda peribadi. – Agensi


Siti Nur Atiqah menyamar pegawai kanan KDN dicari
Oleh MOHD. HUSNI MOHD. NOOR

4 Oktober 2022, 7:01 pm
SEPANG – Seorang pegawai kanan di Kementerian Dalam Negeri (KDN) membuat laporan polis bagi meminta pihak berkuasa menyiasat seorang wanita yang mendakwa dilantik sebagai Pengarah Bahagian Kewangan KDN.
Ketua Polis Daerah Sepang, Asisten Komisioner Wan Kamarul Azran Wan Yusof berkata, siasatan awal mendapati, wanita berkenaan didapati menyamar sebagai penjawat awam bagi tujuan menipu.
Beliau berkata, pengadu yang juga Setiausaha Bahagian KDN memaklumkan KDN tidak pernah melantik mana-mana individu untuk menjawat jawatan Pengarah Bahagian Kewangan KDN.
“Malah, siasatan juga mendapati jawatan tersebut sememangnya tidak pernah wujud.
“Semalam, pengadu menerima satu mesej daripada aplikasi chat kumpulan Pegawai KDN mengenai satu pautan video yang dimuat naik oleh pemilik akaun Facebook atas nama Pseudoscience Watch.
“Pengadu kemudiannya telah membuka pautan video tersebut dan telah melihat satu rakaman video yang memaparkan seorang wanita dikenali Siti Nur Atiqah yang mendakwa beliau telah dilantik sebagai Pengarah Kewangan KDN,” katanya ketika dihubungi hari ini.

Katanya, menerusi video itu, turut dipaparkan tangkap layar laman sesawang KDN yang telah diubahsuai dengan menyatakan penama Datuk Seri Siti Nur Atiqah Baba sebagai Pengarah Bahagian Kewangan KDN.
Wan Kamarul Azran berkata, pengadu kemudian telah membuat laporan polis di Ibu Pejabat Polis Daerah (IPD) Putrajaya untuk langkah seterusnya.
Menurutnya, pegawai penyiasat IPD Sepang juga telah menghubungi pengadu dan pengadu juga dikehendaki hadir memberikan keterangan di IPD Sepang pagi esok.
“Hasil semakan ke atas pautan tersebut mendapati terdapat satu rakaman video yang berdurasi selama lebih kurang 1 minit 40 saat yang mendakwa bahawa suspek telah dilantik sebagai Pengarah Bahagian Kewangan KDN.
“Hasil semakan juga mendapati rakaman berkenaan telah dimuat naik kira-kira 21 jam yang lalu dan telah menerima lebih 1,000 komen dan telah ditonton sebanyak 50,600 tontonan,” katanya.
Katanya, pengadu membuat laporan polis bagi menafikan dakwaan wanita berkenaan selain mengelak orang awam terjerat dengan penipuan dan penyamaran wanita itu.
Wan Kamarul Azran berkata, kes berkenaan akan disiasat mengikut Seksyen 170/419 Kanun Keseksaan. – KOSMO! ONLINE


Sah PRU-15 tahun ini
Oleh MOHD RASDAN AHMAD

4 Oktober 2022, 6:57 pm
KUALA LIMPUR – Presiden UMNO, Datuk Seri Ahmad Zahid Hamidi sekali lagi mengesahkan Pilihan Raya Umum ke-15 (PRU-15) akan diadakan pada tahun ini juga.
Ahli Parlimen Bagan Datuk itu berkata, walaupun mendapat tentangan oleh pihak pembangkang yang menyifatkan akan berlakunya banjir, perkara itu tidak menjadi penghalang pihaknya.
“Kami sudah berjumpa dan selidik dengan Jabatan Meteorologi Malaysia (MetMalaysia), jadi kita adakan PRU sebelum banjir.
“Ini juga berkemungkinan perjumpaan dengan semua ketua bahagian buat kali terakhir sebelum PRU-15 diadakan,” tegasnya ketika sidang akhbar selepas mengadakan perjumpaan bersama semua ketua bahagian UMNO di sini hari ini. – KOSMO! ONLINE.


10 Orang Asli di Gua Musang dilatih jadi duta kesihatan, keselamatan
Oleh ROSLIZA MOHAMED

4 Oktober 2022, 6:21 pm
KOTA BHARU – Hospital Universiti Sains Malaysia (HUSM), Kubang Kerian di sini melatih seramai 10 individu dalam kalangan Orang Asli di Pos Balar, Gua Musang untuk menjadi duta kesihatan dan keselamatan.
Pengarahnya, Profesor Datuk Dr. Nik Hisamuddin Nik Ab. Rahman berkata, kumpulan itu telah diberikan latihan bagi memastikan mereka dapat berkongsi segala ilmu yang dipelajari kepada penduduk setempat.
Menurutnya, mereka akan memberi tunjuk ajar kepada penduduk jika mereka berdepan kecemasan termasuk yang mengalami kecederaan.
“Kita sudah memberi pendedahan sebaik mungkin kepada mereka dan berharap ilmu yang diberikan itu akan memberi manfaat yang sewajarnya kepada masyarakat Orang Asli nanti,” katanya pada sidang akhbar selepas Perasmian Penutupan Program Khidmat Masyarakat Bersama Orang Asli Pos Balar di Jabatan Kecemasan dan Trauma HUSM Kubang Kerian di sini hari ini.
Mengulas lanjut, Nik Hisamuddin berkata, pihaknya akan memantau dan sentiasa berhubung dengan kumpulan berkenaan bagi memastikan tahap kemahiran mereka dapat dipertingkatkan.
Katanya, kesemua mereka yang terlibat merupakan penduduk tetap dan tidak berpindah bagi memastikan mereka dapat memberikan bantuan jika berlaku kecemasan.

Tambahnya, program itu juga akan diperluaskan ke pos penempatan Orang Asli yang lain di negeri ini pada masa akan datang. – KOSMO! ONLINE


Pelajar tingkatan satu dirogol dua rakan sekolah
Oleh OTHMAN YAHAYA

4 Oktober 2022, 7:14 pm
SUNGAI PETANI – Tindakan seorang pelajar perempuan tingkatan satu mengikut rakan lelaki sekolahnya keluar makan malam menjerat diri apabila dia menjadi mangsa rogol pada Ahad lalu.
Ketua Polis Daerah Kuala Muda, Asisten Komisioner Zaidy Che Hassan berkata, kejadian berlaku selepas mangsa mengikut rakan lelaki berusia 15 tahun ke Gunung Jerai dekat sini dengan menaiki motosikal jenis Honda EX5 untuk menjamu selera kira-kira pukul 8.15 malam.
“Selepas menikmati hidangan, dia dibawa pulang ke rumah rakan lelakinya itu di Bedong sebelum dibawa menaiki kereta Proton Wira.
“Turut bersama di dalam kereta itu ialah seorang lagi remaja lelaki berusia 15 tahun dari sekolah sama serta tiga lagi lelaki berusia dalam lingkungan 20 hingga 25 tahun,” katanya di sini hari ini.
Kata beliau, mangsa kemudian dibawa bersiar-siar dan apabila sampai di bawah terowong berdekatan sebuah taman perumahan, mangsa dirogol oleh dua remaja lelaki itu di dalam kereta secara bergilir-gilir.
“Kejadian pada pukul 1 pagi itu bagaimanapun tidak melibatkan tiga lagi lelaki kerana mereka bertindak sebagai pemerhati dan berada di luar kereta.

“Selepas dirogol, mangsa dihantar ke rumah sewa seorang rakan pelajar lelaki terbabit di Bedong,” ujarnya.
Menurutnya, mangsa bersama keluarga kemudian membuat laporan polis berhubung kejadian di Balai Polis Bedong.
“Polis sebelum itu menerima laporan daripada ibu mangsa berkaitan anak perempuannya tidak pulang ke rumah pada hari Ahad,” jelasnya.
Tambahnya, mangsa dihantar ke Hospital Sultan Abdul Halim (HSAH) di sini untuk pemeriksaan dan kini diletakkan di bawah pengawasan kaunselor Ibu Pejabat Polis Kontinjen Kedah.
“Kita sedang menjejaki kesemua pelajar dan lelaki terlibat untuk membantu siasatan di bawah Seksyen 376 Kanun Keseksaan,” katanya. – KOSMO! ONLINE


PRU-15: Perdana Menteri tidak menghadap Agong Khamis ini
Oleh SITI A'ISYAH SUKAIMI

4 Oktober 2022, 6:47 pm
IKUALA LUMPUR – Presiden UMNO, Datuk Seri Ahmad Zahid Hamidi menolak desas-desus kononnya Perdana Menteri, Datuk Seri Ismail Sabri Yaakob akan menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah pada Khamis ini.
Ahmad Zahid berkata, beliau tidak pernah mendengar mengenai perkara tersebut.
“Saya tidak pernah terdengar dan tidak pernah termimpi tarikh itu,” katanya ringkas ketika ditanya kebenaran terhadap desas-desus Perdana Menteri akan menghadap Al-Sultan Abdullah berhubung pembubaran Parlimen.
Beliau berkata demikian pada sidang akhbar selepas Perjumpaan Khas Bersama Presiden UMNO dan Perdana Menteri di WTCKL, Kuala Lumpur di sini hari ini.
Mengulas lanjut, Ahmad Zahid berkata, parti pimpinannya yakin Al-Sultan Abdullah akan bertindak mengikut peruntukan Perlembagaan negara.
“Kuasa tertakluk kepada Perlembagaan Persekutuan dan saya yakin Agong beri perkenan ikut perkiraan terbaik. Kuasa itu tertakluk kepada perkara yang termaktub di dalam Perlembagaan Persekutuan kerana Tuanku Agong pastinya bertindak mengikut Perlembagaan Malaysia,” katanya.

Sementara itu, beliau memberitahu telah meneliti laporan Ketua Pengarah Jabatan Meteorologi Malaysia (MET Malaysia).
“Kami telah meneliti laporan daripada Ketua Pengarah MetMalaysia mendapati insya-Allah pilihan raya akan dibuat sebelum banjir,” katanya.
Ujarnya lagi, UMNO menghormati bantahan daripada parti lawan untuk mengadakan PRU-15 dalam masa terdekat.
“Namun Perdana Menteri mempunyai kuasa mutlak setelah mendapat mandat daripada Jemaah Menteri untuk menghadap Yang di-Pertuan Agong dan menasihatkan mengenai tarikh pembubaran Parlimen. – KOSMO! ONLINE


Pemandu maut dirempuh lori sendiri
Oleh AZMI NORDIN

4 Oktober 2022, 6:46 pm
PETALING JAYA – Seorang lelaki berusia 65 tahun menemui ajal selepas dirempuh lori miliknya sendiri dalam kejadian di Damansara Perdana di sini semalam.
Ketua Polis Daerah Petaling Jaya, Asisten Komisioner Mohamad Fakhrudin berkata, dalam kejadian pada pukul 12.37 tengah hari itu, mangsa yang juga pemandu lori tersebut turun sebelum melihat kenderaan berat itu bergerak menuruni bukit.
“Mangsa mencuba masuk ke dalam lori untuk memberhentikan kenderaan itu, tetapi gagal malah dia dilanggar dan mengalami kecederaan parah,” katanya dalam kenyataan di sini hari ini.
Menurut beliau, mangsa disahkan meninggal dunia ketika menerima rawatan di Hospital Sungai Buloh dekat sini.
Sehubungan itu, polis mengesan mana-mana saksi kejadian tersebut dan diminta tampil ke balai polis berhampiran atau menghubungi Pegawai Penyiasat Trafik, Inspektor Rina Murniza Ibrahim di talian 013-9738580 bagi membantu siasatan. – KOSMO! ONLINE.


Tindakan Zul sangat matang, bertanggungjawab – Gayatri
Oleh SAIRUL ZAMRI MISRANI

4 Oktober 2022, 5:48 pm
PETALING JAYA – “Saya datang untuk beri sokongan kepada Zul. Tindakannya pada hari ini sangat matang dan bertanggungjawab.”
Demikian kata-kata penerbit popular yang juga rakan baik kepada Zul Ariffin iaitu Gayatri Su-lin Pillai, memuji tindakan berani aktor mengaku bersalah atas pertuduhan memuat naik kandungan bersifat sumbang dalam media sosial.
Gayatri berkata, kehadirannya menemani Zul di Kompleks Mahkamah Sesyen Sepang, Selangor pagi tadi juga adalah untuk memberi sokongan moral kepada pelakon filem Sangkar itu.
“Saya datang untuk memberi sokongan kepada Zul. Sepanjang bekerjasama dengan Zul untuk beberapa projek filem, dia memberi kerjasama yang baik.
“Bagi saya, keputusan yang dibuat Zul hari ini adalah matang dan bertanggungjawab. Saya memuji tindakannya itu,” katanya.
Terdahulu, Zul Ariffin atau nama sebenarnya, Zulkifli Ariffin didenda RM30,000 selepas mengaku bersalah di Mahkamah Sesyen Sepang hari ini atas pertuduhan memuat naik kandungan bersifat sumbang dalam media sosial pada 18 Mac lalu.

Zul membuat pengakuan tersebut selepas pertuduhan dibacakan terhadapnya di hadapan Hakim Noorhisham Mohd Jaafar.
Pertuduhan ke atasnya dibuat mengikut Seksyen 233 Akta Komunikasi dan Multimedia 1998.
Pada 18 Mac, Zul memuat naik sepotong babak ghairah drama lakonannya berjudul Perempuan Itu dalam Instagram.
Video memperlihatkan Zul mendukung pelakon Siti Hariesa dari depan dianggap keterlaluan dan tidak sesuai untuk tayangan masyarakat majmuk di negara ini. – KOSMO! ONLINE


Mahkamah: Zeti tahu Najib terima AS$100 juta daripada Arab Saudi
Oleh NORLIZAH ABAS

4 Oktober 2022, 5:57 pm
KUALA LUMPUR – Bekas Gabenor Bank Negara Malaysia (BNM), Tan Sri Dr. Zeti Akhtar Aziz mengetahui Datuk Seri Najib Tun Razak akan menerima wang AS$100 juta daripada Kerajaan Arab Saudi pada 2011.
Bekas Pengarah Bukan Eksekutif AmBank, Cheah Tek Kuang, 74, memberitahu Mahkamah Tinggi di sini hari ini, beliau memaklumkan kepada Zeti Akhtar bahawa Najib akan membuka akaun di bank berkenaan bagi menerima masuk wang tersebut.
Ujar saksi pendakwaan ke-39, perkara itu dimaklumkan dalam temujanji empat mata yang dijalankan secara rahsia sekitar 2011.
“Dalam pertemuan itu, hanya kami berdua sahaja yang berbincang kerana perkara itu adalah rahsia dan melibatkan kepentingan Perdana Menteri.
“Penting untuk saya memaklumkan hal ini kepadaTan Sri Zeti kerana ianya melibatkan terma `political exposed person’ yang bermaksud ianya melibatkan kepentingan negara,” ujar beliau ketika membacakan pernyataan bertulisnya.
Ujar Tek Kuang, Zeti Akhtar mengambil maklum perkara tersebut dan meminta agar pembukaan akaun dan penerimaan wang dilakukan mengikut peraturan bank dan BNM sedia ada.

Saksi pendakwaan ke-39 memberi keterangan pada perbicaraan kes rasuah dan 21 tuduhan pengubahan wang haram dana RM2.3 bilion milik 1Malaysia Development Berhad (1MDB) melibatkan bekas Perdana Menteri.
Dalam pernyataannya, saksi selanjutnya berkata, beliau menyerahkan kesemua urusan pengoperasi kepada Pengurus Perhubungan AmBank, Joanna Yu (ketika itu) dan Bahagian Operasi diketuai oleh Ross Foden.
Ujarnya, Ross dan pasukannya bercadang untuk mengawalselia akaun Najib dengan menyediakan kod nama khas kerana akaun itu adalah sensitif selain bagi mengelakkan terjadi kebocoran maklumat sepertimana Public Bank bagi kes National Feedlot Corporation
“Saya bersetuju dengan kod nama iaitu `AmPrivate Banking-MR’ bagi akaun Dato’ Sri Najib bagi mengelakkan maklumat peribadi disalahgunakan.
“Saya diberi sepucuk surat untuk dihantar kepada Tan Sri Zeti dengan memasukkan kod nama `AmPrivate Banking-MR’ dalam isi surat tersebut,” ujarnya pada sesi pemeriksaan utama yang dikendalikan oleh Ahmad Akram Gharib,” ujarnya.
Kata saksi, surat itu dihantar pada 9 Februari 2011 bagi memaklumkan berhubung kod nama bagi akaun Ambank Islamic milik Najib untuk memudahkan pihak BNM memantau dan menyelia Sistem Ringgit Operations Monitoring System (ROMS).
Dalam pernyataan itu, saksi turut berkata, beliau bertemu Najib di kediamannya di Kenny Hill, Bukit Tunku di sini bagi menyerahkan dokumen pembukaan akaun AmBank di Cawangan Raja Chulan.
“Beliau memaklumkan kepada saya bahawa akan ada kemasukan wang daripada Arab Saudi. Wang yang besar dalam matawang USD iaitu berjumlah AS$100 juta.
“Saya tidak bertanya tujuan apa wang tersebut diterima oleh beliau, namun beliau sendiri menyatakan bahawa wang itu adalah sumbangan daripada kerajaan Arab Saudi untuk `aktiviti islamik’ kepadanya,” ujar saksi.
Perbicaraan di hadapan Hakim Datuk Collin Lawrence Sequerah bersambung esok bagi prosiding soal balas. – KOSMO! ONLINE


Trafik sesak di ibu negara, 2 laluan dinaiki air
Oleh KOSMO!

4 Oktober 2022, 5:30 pm
PETALING JAYA – Aliran trafik di ibu negara hari ini dilaporkan perlahan dan sesak ekoran beberapa laluan dinaiki air susulan hujan lebat petang ini.
Menurut Jabatan Siasatan dan Penguatkuasaan Trafik (JSPT) Kuala Lumpur, pergerakan kenderaan terutama di beberapa laluan di ibu negara adalah perlahan di semua arah.
“Ia melibatkan Jalan Kuching di Taman Wahyu menghala ke Bulatan Bt Cave yang mana lorong kanan dinaiki air.
“Selain itu, Jalan Tunku Abdul Halim melibatkan Terowong Hantu,” katanya dalam satu hantaran di Facebook, hari ini.
Bagaimanapun, katanya, tiada halangan dilaporkan setakat pukul 4 petang hari ini.
Tambahnya lagi, pengguna jala raya dinasihatkan supaya elakkan melalui laluan tersebut bagi mengelakkan kesesakan lalu lintas. – KOSMO! ONLINE


Suami isteri beli kereta 173 juta rupiah guna duit syiling
Oleh KOSMO!

4 Oktober 2022, 6:00 pm
JAKARTA – Sepasang suami isteri di wilayah Jambi, Indonesia membeli sebuah kereta model Toyota Calya berharga 173 juta rupiah (RM52,743) dengan menggunakan wang syiling 1,000 rupiah (RM0.30 sen), lapor laman berita Kumparan semalam.
Agus Riyanto dan Emilia, membawa duit syiling dengan jumlah keseluruhan 18 juta rupiah (RM5,487) menggunakan guni untuk diserahkan kepada sebuah bilik pameran Toyota.
“Sebelum ini, mereka sudah membayar wang sebanyak 150 juta rupiah (RM45,731). Bakinya dibayar menggunakan duit syiling yang berjumlah sekitar 18 juta rupiah (RM5,487),” kata seorang kakitangan bilik pameran berkenaan, Rika.
Menurut Rika, lebih 15 pekerja diarah untuk mengira duit syiling itu.
“Kami mengira duit itu dari pukul 11 pagi (waktu tempatan) hingga 3.30 petang (waktu tempatan),” ujarnya sambil menambah, ia merupakan kali pertama mereka bertemu dengan pelanggan yang membeli kereta menggunakan duit syiling.
Tambah Agus, duit syiling itu dikumpul selama dua tahun hasil daripada perniagaan kedai runcit mereka.

“Kami mendapat inspirasi daripada anak,” katanya. – Agensi


Tiada lagi katak politik mulai esok
Oleh MOHD RASDAN AHMAD

4 Oktober 2022, 5:23 pm
KUALA LUMPUR – Duli Yang Maha Mulia Seri Paduka Baginda Yang di-Pertuan Agong telah perkenan tarikh kuat kuasa Akta Perlembagaan (Pindaan)(No. 3) 2022 iaitu peruntukan mengenai larangan Ahli Parlimen bertukar parti bermula esok (5 Oktober 2022).
Menteri di Jabatan Perdana Menteri (Parlimen dan Undang-Undang), Datuk Seri Wan Junaidi Tuanku Jaafar berkata, kerajaan komited memastikan undang-undang larangan Ahli Dewan Rakyat bertukar parti yang digubal dapat melindungi hak rakyat negara ini yang telah memberi kepercayaan tinggi kepada Ahli Dewan Rakyat yang dipilih ketika proses pilihan raya.
“Akta Perlembagaan (Pindaan) (No.3) 2022 [Akta A1663] telah mendapat perkenan oleh Kebawah Duli Yang Maha Mulia Seri Paduka Baginda Yang di-Pertuan Agong pada 31 Ogos 2022 dan telah diwartakan sebagai Akta A1663 pada 6 September 2022.
“Kebawah Duli Yang Maha Mulia Seri Paduka Baginda Yang di-Pertuan Agong juga telah perkenan tarikh kuat kuasa Akta Perlembagaan (Pindaan) (No. 3) 2022 pada 5 Oktober 2022 selaras dengan seksyen 1(2) dan seksyen 1(3) Akta A1663”, katanya ketika sidang akhbar di Dewan Rakyat hari ini.
Tambahnya, Akta Perlembagaan (Pindaan) (No.3) 2022 [Akta A1663] ini telah diluluskan dengan sokongan majoriti dua pertiga (2/3) di Dewan Rakyat pada 28 Julai 2022 dengan sokongan majoriti Ahli Dewan Rakyat seramai 209 orang dan di Dewan Negara pada 9 Ogos 2022 dengan sokongan majoriti seramai 52 orang Senator.
“Dengan penetapan tarikh baharu kuat kuasa bagi Akta Perlembagaan (Pindaan) (No. 3) 2022 [Akta A1663] mulai 5 Oktober 2022, maka pindaan bagi seksyen 7A Jadual Kelapan, Fasal 6 Perkara 48, Perkara 160 dan Fasal baharu 3A Perkara 10 serta Perkara baharu 49A, dapat dikuatkuasakan dengan segera.

“Ini seterusnya membenarkan pemakaian Akta A1663 ini di peringkat negeri, tertakluk perkenan Sultan, Tuan Yang Terutama atau Raja negeri berkenaan,” jelasnya. – KOSMO! ONLINE.


Buku Kenangan Mengusik Jiwa imbau memori alumni Sharodz
Oleh KOSMO!

4 Oktober 2022, 6:08 pm
MELAKA – Sekumpulan alumni pelajar Sekolah Menengah Kebangsaan Agama Sharifah Rodziah (Sharodz) mengimbau memori zaman remaja apabila hadir memakai persalinan sekolah pada majlis Pelancaran Buku Kenangan Mengusik Jiwa di sini, pada Ahad lalu.
Majlis pelancaran buku itu berlangsung di pentas utama Pesta Buku Melaka 2022 yang diadakan di The Shore Shopping Gallery.
Buku terbitan Bonda Nor Sdn. Bhd. itu, merupakan sebuah karya antologi mengandungi 34 kisah menarik yang ditulis oleh alumni pelajar sekolah tersebut selepas mengikuti Bengkel Penulisan Bonda Nor pada 1 Mac 2020.
Kebanyakan kisah yang ditulis mengimbau kenangan ketika masing-masing bergelar pelajar di salah satu sekolah terkenal di negeri Melaka itu.
Pengarah Urusan Bonda Sdn. Bhd., Norli Madlan berkata, dia bersyukur kerana dapat menghasilkan buku Kenangan Mengusik Jiwa yang disifatkan sangat berharga untuk dirinya selaku penulis genre dakwah santai terkenal di Malaysia.
“Walaupun penerbitan buku ini mengambil masa disebabkan banyak perkara terutama ketika Perintah Kawalan Pergerakan (PKP) dilaksanakan, saya bersyukur kerana akhirnya ia dapat direalisasikan.

“Memang dulu, saya pernah membenci sekolah ini. Namun saya akui satu persatu hakikat yang perlu saya syukuri.
“Sekolah atas bukit ini telah mendidik hati saya dengan sebegitu banyak perkara. Sekolah ini mengeluarkan kemampuan diri saya untuk kembangkan lagi, menemukan sekian banyak keburukan yang perlu saya cuci supaya boleh menjadi lebih baik lagi,” katanya.
Lebih dikenali sebagai Bonda Nor, anak kelahiran Melaka yang kini menetap di Terengganu itu merupakan pengasas Kaedah Membaca Ekspres-i selain bergelar penulis best-seller dengan lebih 50 karya.
Salah seorang penulis, Munira Mohd. Rejab, 40, berkata dia sangat teruja kerana berpeluang terlibat dalam penerbitan buku ini.
Melakarkan karya bertajuk Kunci Amanah, Munira berkongsi pengalamannya yang ketika itu gagal menjaga kunci kelas jahitan dengan baik disebabkan naluri remaja yang tidak mahu didenda.
“Waktu itu memang tak rasa bersalah, tapi bila difikirkan semula malu sendiri. Apapun, diharap dengan kelahiran buku ini mampu memberi pengajaran kepada khalayak pembaca di luar sana,” ujarnya.
Majlis dirasmikan Pengetua Sharodz, Ismail Mohmd. Turut hadir bekas pelajar Sharodz yang sama-sama memberi sokongan di atas penerbitan buku tersebut.
Bonda Nor popular dengan siri buku Pujuklah Hati, Be Strong dan Bangkit yang telah diulang cetak beberapa kali. – KOSMO! ONLINE


Program bank makanan perlu kerjasama semua – KPDNHEP
Oleh MUHAMMAD SHAHIZAM TAZALI

4 Oktober 2022, 5:12 pm
MELAKA – Kementerian Perdagangan Dalam Negeri dan Hal Ehwal Pengguna (KPDNHEP) mengalu-alukan pelbagai bentuk kerjasama dengan para pemain industri dan komuniti masyarakat untuk Program Bank Makanan Malaysia (PFBM).
Ketua Setiausaha KPDNHEP, Datuk Azman Mohd. Yusof berkata, tanggungjawab untuk menghulurkan bantuan dan membantu masyarakat tidak terletak pada bahu kerajaan semata-mata.
Jelas beliau, kementerian sentiasa meneroka potensi yang ada kerana tidak semua kerjasama adalah dalam bentuk peruntukan kewangan.
“Kita kena lihat perkongsian strategik dengan pihak industri seperti peruncitan dan pengedaran, perhotelan serta katering untuk terlibat sama meningkatkan bank makanan.
“Dulu ada pusat khidmat dewan undangan negeri (DUN) yang digunakan sebagai tempat untuk menyampaikan barang-barang sumbangan ramai kepada yang memerlukan, ini adalah budaya sihat dan wajar ketengahkan,” katanya pada sidang akhbar Perasmian Pusat Pengagihan dan Pengumpulan Bank Makanan Malaysia di Ayer Keroh di sini, hari ini.
Sementara itu, mengenai perluasan kerjasama dengan Yayasan Dunia Melayu Dunia Islam (DMDI) di negeri-negeri lain, Azman berkata, pihaknya tidak mempunyai masalah jika agensi itu berhasrat memberi bantuan bank makanan di luar Melaka.

Katanya, apa yang penting bantuan yang diberikan harus teratur dan sistematik, selain kerjasama dilakukan melalui sinergi yang sama.
“Ini bagi mengelakkan kekeliruan kerana lain orang lain caranya, kita bimbang berlaku ketidakcekapan dalam pemberian sumbangan kerana tidak melaksanakannya secara sistematik,” ujarnya. – KOSMO! ONLINE


Lelaki gigit kemaluan pencuri hingga putus
Oleh KOSMO!

4 Oktober 2022, 5:31 pm
ABUJA, NIGERIA – Seorang lelaki di Nigeria yang ditangkap mencuri dihukum di khalayak ramai dengan cara menggigit zakarnya hingga putus, lapor akhbar Daily Star semalam.
Berdasarkan video yang dikongsikan di laman Twitter oleh Parti Marxist, insiden itu dikatakan berlaku di Semenanjung Bakassi. Ia  menunjukkan orang ramai bersorak ketika ‘hukuman’ dijalankan.
Beberapa laporan mengatakan bahawa pencuri berkenaan mencuri barangan yang bernilai kurang daripada AS$1 dolar (RM4.60).
Dalam video tersebut, salah seorang penduduk setempat dilihat  tunduk di hadapan pencuri yang dibogelkan itu sebelum menggigit zakarnya.
Penduduk lain kemudian membaling  batu ke arahnya ketika dia terbaring  dalam keadaan tidak berdaya.
“Sebab itulah kita perlu menghapuskan bentuk hukuman yang dijalankan sendiri dan memalukan ini. Hanya kerana dia mencuri sesuatu kurang daripada AS$1 (RM4.60), kemaluannya digigit,” demikian menurut ciapan Parti Marxist.

Video tersebut mendapat perhatian netizen dengan ramai yang tidak bersetuju dengan hukuman tersebut.
“Ini amat kejam dan bersifat gasar. Penyerang perlu dihadapkan ke muka pengadilan,” kata netizen. – Agensi


Bajet 2023: iGuru gesa tambah baik RMT, sekolah baharu
Oleh NOR AINNA HAMZAH

4 Oktober 2022, 5:49 pm
SEREMBAN – Kerajaan diminta menambah baik kualiti pendidikan negara dengan melakukan penambahbaikan terhadap beberapa pelaksanaan sebelum ini termasuk menambahkan bilangan penerima biasiswa dalam kelompok B40.
Presiden Ikatan Guru-Guru Muslim Malaysia (iGuru), Mohd Azizee Hasan berkata, pada masa sama, bantuan awal persekolahan sedia ada juga boleh ditingkatkan selain menambah baik kemudahan infrastruktur sekolah.
Menurutnya, kerajaan juga perlu memberi peruntukan besar bagi pihak Kementerian Pendidikan mengatasi masalah kepadatan murid sekali gus merapatkan jurang pendidikan antara sekolah bandar dan luar bandar.
“Mendepani era IR 4.0 , tumpuan kepada memperkasa pendidikan TVET perlu diutamakan. Kerajaan juga perlu memperuntukan dana untuk tujuan penyelidikan pendidikan bagi meningkatkan kualiti pendidikan.
“Kerajaan juga tidak wajar mengabaikan pendidikan khas demi memastikan pendidikan untuk semua dapat direalisasikan,” katanya dalam satu kenyataan hari ini.
Ujar Mohd Azizee lagi, jurang kemiskinan yang semakin melebar, menyebabkan ramai murid yang tercicir pendidikan.

Malah menurutnya, program RMT perlu ditambah baik dengan menaikkan kos RMT kepada RM 5 di Semenanjung dan RM 7 bagi Sabah dan Sarawak di Borneo akibat kos sara hidup yang tinggi.
Dalam pada itu menurut beliau, bagi mengatasi jurang digital antara sekolah bandar dan luar bandar, kerajaan perlu meningkatkan akses internet dan jalur lebar.
“Pada masa yang sama, pemberian alat peranti kepada pelajar dalam kalangan keluarga B40 perlu diteruskan untuk membantu usaha memulihkan pendidikan akibat pendemik Covid 19,” jelasnya.


PRU-15: Putus hubungan PN, syarat Pas bersama UMNO
Oleh SITI A'ISYAH SUKAIMI

4 Oktober 2022, 5:37 pm
KUALA LUMPUR – UMNO sudah memberikan masa kepada Pas untuk memutuskan hubungan dengan Perikatan Nasional (PN) jika mahu bersama parti itu dalam Pilihan Raya Umum Ke-15 (PRU-15).
Presiden UMNO, Datuk Seri Ahmad Zahid Hamidi mengakui pertemuan telah diadakan bersama Presiden Pas, Tan Sri Abdul Hadi Awang dan mereka berbincang perkara berkaitan dasar.
“Tentunya perkara ini saya telah bawa ke Biro Politik dan Majlis Tertinggi UMNO. Keputusan Majlis Tertinggi mengabsahkan (mengesahkan) sekiranya Pas mahu bersama kita iaitu setelah memenuhi syarat yang kita tentukan.
“Tanpa memenuhi syarat itu, maka kami akan bergerak secara solo. Bukan kami terlampau yakin, tetapi kami yakin bahawa tanpa mereka, sudah tentu kita mesti bergerak mengikut kaedah peperangan bagi menghadapi pilihan raya secara kaedah sendiri,” katanya.
Beliau berkata demikian pada sidang akhbar selepas Perjumpaan Khas, Presiden UMNO dan Perdana Menteri di Dewan Tun Hussein Onn di Pusat Dagangan Dunia Kuala Lumpur (WTCKL), di sini hari ini.
Ahmad Zahid berkata, jika Pas mahu bersama UMNO dan Barisan Nasional (BN), parti itu bebas untuk menggunakan lambang mereka, tetapi UMNO boleh bertolerasi untuk menjalin kebersamaan jentera bagi menghadapi PRU-15.

Mengulas berkenaan tarikh yang diberikan kepada Pas, beliau meminta soalan itu ditanyakan sendiri kepada parti tersebut.
“Ada beri tarikh, mereka tahu tarikh itu. Anda tanya kepada mereka,” ujarnya ringkas. – KOSMO! ONLINE


Bajet 2023 perlu sertakan usaha baik pulih sekolah daif – Radzi
Oleh AMREE AHMAD

4 Oktober 2022, 5:08 pm
PUTRAJAYA – Kementerian Pendidikan (KPM) berharap Bajet 2023 yang bakal dibentangkan pada Jumaat ini akan memberi tumpuan kepada usaha baik pulih ratusan sekolah daif di seluruh negara.
Menteri Kanannya, Datuk Dr. Radzi Jidin berkata, perkara tersebut merupakan antara 11 inisiatif yang telah dikemukakan kepada pihak Kementerian Kewangan (MOF) untuk pertimbangan peruntukan.
“Jika boleh kita mengharapkan ada dana untuk sekolah skala tujuh yang dikategorikan oleh pihak Jabatan Kerja Raya (JKR) sebagai tidak selamat diduduki,” katanya kepada pemberita selepas melakukan tinjauan mengejut di kantin Sekolah Kebangsaan Putrajaya Presint 9 (2) di sini, hari ini.
Berdasarkan rekod kementerian tersebut, dianggarkan terdapat hampir 700 buah sekolah daif di seluruh negara dengan sebahagian besarnya terletak di kawasan pedalaman di Sarawak iaitu sebanyak 351 buah sekolah daif manakala 107 lagi disahkan sebagai berskala tujuh.
Sementara 244 buah lagi adalah skala enam iaitu memiliki bangunan tidak selamat dengan pengesahan teknikal daripada Pejabat Pendidikan Daerah atau Jabatan Pendidikan Negeri.
Mengulas lanjut, Radzi berkata, selain aspek prasarana pendidikan, segala inisiatif yang dikemukakan untuk Bajet 2023 turut merangkumi elemen pembangunan kluster murid dan guru.

“Bagi tenaga pendidik, kita berharap semua cikgu akan dapat peranti bagi menaik taraf proses pengajaran dan pembelajaran sejajar misi bagi mencapai transformasi pendigitalan,” katanya.
Pada masa sama, kementerian berkenaan juga berharap ada peruntukan untuk penambahbaikan bidang Sains, Teknologi, Kejuruteraan dan Matematik (STEM) yang agak kurang enrolmen pelajar.
Masalah itu katanya, perlu diatasi segera kerana jika tidak, Malaysia akan berdepan masalah kekurangan profesional dalam aliran tersebut sebagai modal insan pembangunan negara.
Usaha itu jelas Radzi, termasuk bajet untuk 84 buah Kolej Vokasional di seluruh Malaysia bagi melahirkan puluhan ribu graduan yang berkemahiran tinggi untuk memasuki pasaran buruh.
Tidak ketinggalan isu Rancangan Makanan Tambahan yang ketika ini kadar hidangan seorang murid ditetapkan RM2.50 sejak 2016 sebagai amat rendah dan membebankan pengusaha kantin.-KOSMO! ONLINE


Pernas & RHB perkasa usahawan asnaf, B40
Oleh KOSMO!

4 Oktober 2022, 5:08 pm
PETALING JAYA – Perbadanan Nasional Berhad (Pernas) dan RHB Islamic Bank Berhad (RHB Islamic) melancarkan Program B40 Empowerment Strategy – Be Your Own Boss (BEST-BYOB) yang menyasarkan pemerkasaan 42 usahawan mikro pra-francais dari kalangan asnaf dan komuniti B40.
Program BEST-BYOB menggabungkan kekuatan unik dari projek asal BYOB oleh Pernas, dan program BEST oleh RHB Islamic bagi mempertingkatkan mutu program dengan penghasilan pakej keusahawanan yang lebih lestari, holistik dan kompetitif.
Kerjasama itu juga merupakan inisiatif pertama di pasaran yang menawarkan bantuan dana zakat bersama pakej solusi perusahaan kecil dan sederhana kepada usahawan pra-francais.
Peserta boleh memilih antara dua pakej iaitu Successful Women Entrepreneurship Engagement Talent (SWEET) bagi wanita Muslim berumur antara 21 hingga 60 tahun, atau Young Entrepreneurship Engagement Talent (Younity) bagi belia Muslim berumur antara 21 hingga 40 tahun.
Usahawan terpilih akan dipadankan dengan jenama pra-francais seperti Nab Peneram, Mekeria, Bubur Ayam Dahlia, Uncle’s Putu Piring dan Golden Takoyaki, selain berpeluang mendapat manfaat dari khidmat pakej RHB SME e-Solution yang menyediakan saluran perbankan internet komprehensif serta pelbagai fasiliti akaun perniagaan.
Pemangku Ketua Pegawai Eksekutif Pernas, Mazlan Ibrahim berkata, jaringan kerjasama strategik dan sinergi di antara Pernas dan RHB Islamic mampu memberi impak positif dalam aspek ekonomi dan sosial.

“Dari aspek ekonomi misalnya, bakal-bakal usahawan dapat menjana pendapatan harian sambil mewujudkan lebih banyak peluang keusahawanan dari golongan B40 dan asnaf dalam bidang francais serta pra-francais, sekaligus menjana pertumbuhan ekonomi,” katanya dalam satu kenyataan. – KOSMO! ONLINE


PRU-15: Perbincangan calon UMNO dimulakan Isnin depan
Oleh SITI A'ISYAH SUKAIMI

4 Oktober 2022, 5:11 pm
KUALA LUMPUR – UMNO akan memulakan perbincangan dan rundingan berhubung calon Pilihan Raya Umum Ke-15 (PRU-15) pada Isnin depan.
Perkara tersebut dimaklumkan oleh Presiden UMNO, Datuk Seri Ahmad Zahid Hamidi selepas Perjumpaan Khas Bersama Presiden UMNO dan Perdana Menteri di Dewan Tun Hussein Onn, Pusat Dagangan Dunia Kuala Lumpur (WTCKL).
“Minggu depan kita akan mula berbincang dan membuat rundingan iaitu Isnin depan,” katanya pada sidang akhbar selepas perjumpaan khas tersebut, di sini hari ini.
Dalam pada itu, beliau berkata, pemilihan calon-calon bagi PRU-15 mesti mengikut kriteria sekali gus tiada calon yang mengikut kluster-kluster tertentu.
“Untuk pemilihan calon pada kali ini, pengerusi-pengerusi perhubungan negeri akan mengemukakan nama-nama calon berkenaan kepada ‘Top 5’ (lima pemimpin tertingi) UMNO bagi penentuan calon yang memenuhi kriteria.
“Tiada calon mengikut kluster tertentu dan yang penting, calon UMNO yang memulakan panji-panji Barisan Nasional (BN),” jelasnya.

Terdahulu, Perdana Menteri, Datuk Seri Ismail Sabri Yaakob menghadiri majlis perjumpaan khas itu yang diadakan secara tertutup. – KOSMO! ONLINE


Lelaki pakai jubah konvokesyen ziarah kubur isteri undang sebak
Oleh KOSMO!

4 Oktober 2022, 4:32 pm
PETALING JAYA – Tindakan seorang lelaki menziarahi kubur isterinya dengan mengenakan jubah konvokesyen meruntun hati orang ramai.
Perkongsian sedih di laman sosial @abg man-rgr itu berjaya mencuri perhatian dan mendapat tontonan sebanyak 527,000 sehingga kini.
Menurut pemilik akaun berkenaan, arwah isterinya teringin melihat dia memakai jubah konvokesyen namun hasrat arwah tidak kesampaian.
“Sayang tak sabar nak tengok awak pakai jubah ni. Harini ‘bie’ (saya) datang untuk tunjukkan kepada sayang. Ya Allah kuatkan aku,” tulis @abg man-rgr.
Susulan itu, kapsyen sedih itu telah membuat ramai pengguna sebak serta turut mendoakan pemilik akaun tersebut supaya kuat dalam menempuh ujian hidupnya.
“Benda yang paling sakit adalah sakit rindu pada orang yang sudah tiada,” ujar @Miss Kodok.

“Arwah mesti bangga sangat dengan abang… moga abang diberikan kekuatan, ketabahan dan sentiasa hidup dengan kenangan-kenangan arwah,” ujar @Marrrrr.
“Apabila kita berjuang untuk orang kita sayang..Tapi dia pergi sebelum kita berjaya..Allah je tau perasaan itu. Bila kita berjaya.. Rasa semua kosong,” komen @[email protected]. – KOSMO! ONLINE


Jemaah umrah meninggal dunia dalam pesawat
Oleh NIK NUR IZZATUL HAZWANI NIK ADNAN

4 Oktober 2022, 5:06 pm
KEMAMAN – Seorang jemaah umrah dari Kampung Mak Chili di sini meninggal dunia dalam pesawat ketika dalam perjalanan pulang ke tanah air dari Tanah Suci Mekah hari ini.
DIfahamkan, Adnan Mamat, 55, yang merupakan bekas pekerja minyak dan gas mengadu tidak sihat kepada ahli keluarganya sewaktu berada di dalam pesawat sebelum tiba-tiba meninggal dunia.
Anak sulungnya, Nurfatihah Adnan, 23, berkata, dia dihubungi ibunya, Wan Nafisah Wan Abd. Rahman, 45, untuk memaklumkan berita sedih itu pada pukul 11 pagi.
Dia memberitahu, ibu bapanya menunaikan ibadah umrah di Tanah Suci bersama tiga lagi saudara mereka sejak 20 September lalu sebelum dijadual pulang ke tanah air hari ini.
“Saya tidak pasti waktu sebenar ayah meninggal tetapi ibu memaklumkan arwah pergi dengan tenang dan sempat mengucap kalimah Syahadah sebelum menghembuskan nafas terakhir.
“Ahli keluarga yang lain kemudiannya memberitahu kru pesawat sebelum arwah disahkan telah meninggal dunia,” katanya ketika dihubungi Kosmo! di sini hari ini.

Nurfatihah yang merupakan anak sulung daripada lima beradik berkata, pesawat Saudi Arabian Airlines yang dinaiki ibu bapanya kini sedang mendarat di India dan proses dokumentasi sedang dilakukan. – KOSMO! ONLINE


Mahkamah: Gopal Sri Ram nafi sembunyi lima surat Arab Saudi
Oleh NORLIZAH ABAS

4 Oktober 2022, 4:35 pm
KUALA LUMPUR – Timbalan Pendakwa Raya Kanan, Datuk Seri Gopal Sri Ram menafikan pihak pendakwaan menyembunyikan lima pucuk surat daripada Arab Saudi berkaitan lima transaksi wang tunai berjumlah hampir AS$180 juta yang dijanjikan kepada Datuk Seri Najib Tun Razak.
Sri Ram memberitahu Mahkamah Tinggi di sini hari ini, dokumen itu tidak dikemukakan kerana tidak berkaitan dengan perbicaraan kes rasuah dan pengubahan wang haram dana RM2.3 bilion milik 1Malaysia Development Berhad (1MDB) yang sedang dihadapi oleh Najib.
Sehubungan itu, beliau menyifatkan tindakan peguam Tan Sri Dr. Muhammad Shafee Abdullah mengadakan sidang media memaklumkan perkara itu di luar mahkamah, sebagai serangan secara terus kepada pihak pendakwaan.
Ujar Sri Ram, tertuduh sedang dibicarakan di mahkamah, bukan di khalayak ramai dan pihak pendakwaan tidak boleh menjawab atau memberi maklum balas terhadap sebarang dakwaan yang dibangkitkan kepada pihak media di luar mahkamah.
“Saya mohon mahkamah mempertimbang perkara ini kerana tidak sesuai bagi pihak pendakwaan menjawab sebarang dakwaan yang dikemukakan di luar perbicaraan,” ujar Sri Ram.
Sri Ram mengemukakan aduan tersebut pada perbicaraan kes rasuah dan 21 tuduhan pengubahan wang haram dana RM2.3 bilion milik 1MDB melibatkan Najib.

Semalam, Muhammad Shafee mengadakan sidang media di pekarangan mahkamah bagi meluahkan rasa tidak puas hati atas kegagalan pihak pendakwaan mengemukakan lima pucuk surat berhubung lima transaksi wang yang dimasukkan ke dalam akaun Najib.
Muhammad Shafee dalam kenyataannya berkata, lima surat tersebut iaitu dua daripada Kementerian Kewangan Riyadh dan tiga lagi daripada Putera Faisal Turkey Bandar Al Saud dihantar kepada bekas Perdana Menteri di antara Ogos 2011 dan Ogos 2012.
Pada perbicaraan lalu, mahkamah diberitahu, Najib dijanjikan hadiah wang tunai AS$1.17 bilion daripada individu yang didakwa kerabat Diraja Arab Saudi bagi menghargai peranan beliau selaku pemimpin Islam moden ketika berjawatan Perdana Menteri.
Pada prosiding hari ini, Sri Ram turut menyatakan, kandungan surat yang dikemukakan oleh pihak pembelaan semalam, sudah ditolak oleh hakim bicara kes SRC International, Datuk Mohd. Nazlan Mohd. Ghazali dan juga di peringkat rayuan.
“Jika pihak pembelaan ingin bergantung kepada surat tersebut dalam perbicaraan ini, mereka perlu memaklumkan bahawa surat itu adalah yang sama yang telah ditolak oleh hakim bicara kes SRC dan di peringkat Mahkamah Rayuan serta Mahkamah Persekutuan,” ujar Sri Ram.
Sementara itu, peguam Wan Aizuddin Wan Mohamed bangun mencelah dengan menyatakan, kes yang dibicarakan kini berlainan dengan kes SRC International yang juga melibatkan bekas Perdana Menteri.
Menurut beliau, bagaimana surat-surat tersebut digunakan merupakan perkara berlainan dan sidang media semalam tidak membangkitkan langsung kes berkaitan SRC.
Wan Aizuddin menyatakan, segala bukti keterangan yang dikemukakan pada perbicaraan 1MDB akan diputuskan pada akhir kes pendakwaan kelak.
Hakim Datuk Collin Lawrence Sequerah menetapkan esok bagi membolehkan Muhammad Shafee menjawab isu yang dibangkitkan oleh Sri Ram. – KOSMO! ONLINE


10 klinik gigi palsu telah diserbu KKM
Oleh MOHAMAD NAUFAL MOHAMAD IDRIS

4 Oktober 2022, 5:00 pm
KLANG- Sebanyak 10 klinik yang menawarkan perkhidmatan pemasangan gigi palsu telah diserbu Kementerian Kesihatan (KKM) pada tahun ini.
Menteri Kesihatan, Khairy Jamaluddin Abu Bakar berkata, kesemua serbuan itu dibuat sejak penguatkuasaan Akta Pergigian 1971 (Akta 51) bermula awal tahun ini.
“Ini adalah salah tindakan yang dibuat KKM bagi membanteras isu doktor gigi palsu yang menawarkan perkhidmatan mereka kepada orang awam.
“Baru-baru ini juga, kita ada buat serbuan di sebuah klinik doktor palsu di Setapak, Kuala Lumpur,” katanya kepada pemberita selepas melawat Klinik Pergigian Bandar Botanik, di sini, hari ini.
Menurut beliau, pihaknya akan sentiasa membuat pemantauan berkala terhadap klinik-klinik gigi yang disyaki dikendalikan oleh doktor gigi palsu.
Sehubungan itu, Khairy meminta orang ramai membuat aduan kepada KKM sekiranya mengesyaki klinik-klinik ini terdapat di kawasan mereka.

“Sekiranya didapati bersalah, denda maksimum RM300,000 boleh dikenakan kepada pesalah.
“Denda yang dikenakan sangat tinggi jadi saya harap, doktor gigi palsu ini berhenti lah menawarkan perkhidmatan mereka kepada orang awam,” tegasnya. -KOSMO! ONLINE


Elon Musk bertikam lidah dengan Volodymyr Zelenskyy
Oleh KOSMO!

4 Oktober 2022, 5:00 pm
KIEV – Manusia terkaya di dunia, Elon Musk bertikam lidah dengan pegawai-pegawai Ukraine termasuk Presiden Volodymyr Zelenskyy  kelmarin berhubung idea bilionair tersebut untuk menamatkan pencerobohan Russia.
Musk mencetuskan kontroversi di laman Twitter apabila mengusulkan perjanjian damai dengan mengadakan semula pungutan suara rakyat di rantau Ukraine yang ditakluki Moscow tetapi di bawah pengendalian Pertubuhan Bangsa-Bangsa Bersatu, mengiktiraf kedaulatan Russia ke atas Semenanjung Crimea dan memberikan status neutral kepada Ukraine.
Beliau juga mengadakan tinjauan pendapat untuk membolehkan lebih 107 juta pengikutnya mengundi idea tersebut.
Sebagai tindak balas, Zelenskyy mengadakan tinjauan pendapatnya sendiri dengan bertanya soalan bermaksud: “Elon Musk yang mana anda lebih suka? Dan memberi pilihan ‘Yang menyokong Ukraine’  atau ‘Yang menyokong Russia”.
Duta Kiev ke Jerman, Andriy Melnyk pula memberi jawapan yang lebih kasar: “Jawapan diplomatik saya adalah supaya (Musk) berambus”.
Penasihat Presiden Ukraine, Mykhaylo Podolyak mencadangkan ‘pelan lebih baik’ di mana  Ukraine akan mengambil semula wilayah-wilayahnya termasuk Crimea, Russia melucutkan tentera dan senjata nuklearnya dan ‘penjenayah perang’ dihadapkan ke mahkamah antarabangsa.

Musk kemudian berkata, Moscow boleh mengumumkan kerahan sepenuhnya yang membawa kepada ‘perang sepenuhnya’ yang akan menyaksikan angka kematian kedua-dua belah pihak menjadi ‘sangat dahsyat’.
“Adalah mustahil Ukraine boleh menang dalam ‘perang sepenuhnya’. Sekiranya anda mengambil berat tentang nasib rakyat Ukraine, carilah perdamaian” katanya di laman Twitter.
Presiden Russia, Vladimir Putin meminta Ukraine supaya menamatkan pertempuran dan berunding selepas Kremlin mengarahkan mengarahkan kerahan tentera simpanan dan mengancam menggunakan senjata nuklear.
Zelensky bagaimana pun berkata, beliau tidak sesekali akan berunding dengan Russia selagi Putin berkuasa. –  AFP


IPK Kelantan tegur wartawan, media lapor berita ancam keselamatan mangsa culik
Oleh KOSMO!

4 Oktober 2022, 4:51 pm
KOTA BHARU – Ibu Pejabat Polis Kontinjen (IPK) Kelantan akan mengambil tindakan tegas terhadap wartawan dan syarikat media yang melaporkan berita mengenai kes yang masih dalam siasatan polis yang melibatkan ancaman keselamatan.
IPK Kelantan dalam satu kenyataan berkata, Ketua Polis Kelantan, Datuk Muhamad Zaki Harun terkilan dengan tindakan sesetengah pengamal media yang mengambil kesempatan mengeluarkan berita tanpa mengira situasi dan keselamatan mangsa.
Menurutnya, Muhamad Zaki terpanggil untuk membuat teguran keras kepada para pengamal media berkaitan penyiaran berita kes-kes menarik melibatkan kes masih dalam siasatan polis.
“Ketua Polis Kelantan telah memaklumkan pada sidang media semalam untuk tidak mengganggu mangsa dan ahli keluarga.
“Beliau terkilan dengan tindakan sesetengah pengamal media yang mengambil kesempatan mengeluarkan berita tersebut tanpa mengira situasi dan keselamatan mangsa,” katanya.
Menurut kenyataan itu, Ketua Polis Kelantan berharap perkara itu tidak akan berulang lagi.

Katanya, IPK akan mengambil tindakan tegas ke atas wartawan dan syarikat media yang masih tidak memberikan kerjasama berhubung perkara tersebut.
Terdahulu, kenyataan tersebut dikeluarkan oleh IPK Kelantan selepas beberapa media hari ini menyiarkan temubual dengan seorang ejen jualan kosmetik dikenali sebagai Azi yang dibawa lari dari rumahnya pada 13 September.
Mangsa dipercayai menceritakan detik-detik dia diculik dan dibawa ke negara jiran kepada media yang hadir. – KOSMO! ONLINE


Nestle umum Pelan Nescafe 2030
Oleh KOSMO!

4 Oktober 2022, 4:46 pm
PETALING JAYA – Nescafe, jenama kopi terbesar Nestle hari ini mengumumkan Pelan 2030 bagi menggalakkan pengeluaran kopi yang lebih lestari oleh petani, melibatkan pelaburan lebih satu billion Swiss francs (RM4.69 bilion) bermula sekarang hingga tahun 2030.
Ia antara lain termasuk langkah untuk menyokong peralihan petani kepada penanaman kopi regeneratif, seperti pelaksanaan program rintis skim sokongan kewangan di Mexico, Ivory Coast dan Indonesia untuk mempercepatkan peralihan kepada pertanian regeneratif.
Ketua Jenama Kopi Nestle, David Rennie berkata, perubahan iklim dunia meletakkan kawasan penanaman kopi di bawah tekanan.
“Menerusi Pelan Nescafe, kami mempercepatkan langkah untuk membantu menangani kesan perubahan iklim, selain menangani cabaran sosial dan ekonomi di sepanjang rantaian nilai Nescafe,” katanya.
Nestle memetik kajian Inter-American Development Bank, yang menjangkakan kenaikan suhu global bakal mengurangkan kawasan yang sesuai untuk penanaman kopi sehingga 50 peratus menjelang tahun 2050.
Selain itu, tinjauan Fairtrade Foundation menyebut sekitar 125 juta penduduk global bergantung kepada kopi untuk menyara kehidupan, manakala kajian TechnoServe menganggarkan 80 peratus daripada keluarga pekebun kopi hidup di bawah garis kemiskinan.

Philipp Navratil
Ketua Unit Perniagaan Strategik Kopi Nestle, Philipp Navratil berkata, sebagai jenama kopi terkemuka dunia, pihaknya mahu melihat petani kopi terus berkembang maju, serta menyasarkan untuk memberi impak sebenar kepada pertanian kopi global.
“Saya berpandangan pada hari ini, apa jua jenama termasuk Nescafe perlu menerapkan unsur kelestarian pada teras strategi mereka untuk mampu pergi lebih jauh.
“Kos bagi inisiatif kelestarian tidak semestinya akan dipindahkan kepada pelanggan, sebaliknya kami melihatnya sebagai satu bentuk pelaburan yang penting bagi pembangunan jenama ini dan masa depannya,” katanya pada sesi pelancaran global yang dilaksanakan secara maya hari ini. – KOSMO! ONLINE


Wanita miliki hobi aneh bermain ulat
Oleh KOSMO!

5 Oktober 2022, 9:00 pm
JAKARTA – Seorang wanita menjadi perhatian di media sosial Indonesia apabila memuat naik beberapa klip video yang memaparkan aksi dia meletakkan ulat peliharaan pada wajahnya, lapor laman berita Liputan6.
Video-video itu dimuat naik dalam akaun TikTok @yuli_elsa.
Wanita yang mempunyai hobi suka bermain dengan ulat itu dikenali sebagai Yessta. Dia mengaku sudah biasa bermain dengan ulat sejak kecil lagi.
Menurut Yessta, dia tidak berasa takut atau jijik apabila bermain dengan ulat peliharaannya kerana haiwan itu sudah biasa menjadi mainannya semasa kecil.
Aksi Yessta meletakkan pelbagai jenis ulat di wajahnya turut membuatkan netizen berasa geli dan takut dengan ramai antara mereka menjadi hairan melihatkan hobi pelik gadis itu.
“Saya fobia dengan ulat, saya terkejut melihat aksi ini,” komen seorang netizen.

“Saya akan terus menangis jika ulat terjatuh di baju,” komen netizen lain. – Agensi


Warga emas cedera disamun dua lelaki bermotosikal
Oleh ISKANDAR SHAH MOHAMED

5 Oktober 2022, 10:16 pm
KLANG – Dua penyamun bermotosikal menyebabkan seorang warga emas cedera di Bandar Botanik dipercayai terlebih dahulu telah melakukan jenayah sama di Jalan Batu Unjur, Taman Bayu Perdana di sini, kelmarin.
Dalam kejadian kira-kira pukul 9.40 pagi itu berlaku ketika mangsa seorang wanita berusia 66 tahun berada di hadapan rumah selepas keluar dari kereta Toyota Vios dipandunya.
Ketua Polis Daerah Klang Selatan, Asisten Komisioner Cha Hoong Fong berkata, mangsa yang baru pulang dari kedai berdekatan dikatakan mahu membuka pagar kediamannya itu.
Kata beliau, wanita itu kemudian didatangi dua lelaki menaiki sebuah motosikal yang berhenti bersebelahan kereta tersebut.
“Salah seorang suspek bertindak membuka pintu kereta dan mengambil beg tangan mangsa lalu melarikan diri dengan motosikal sama.
“Beg itu mengandungi dokumen pengenalan diri dan wang tunai RM200 yang diletakkan di tempat duduk sebelah penumpang hadapan,” katanya dalam kenyataan hari ini.

Jelas Hoong Fong, sebuah kenderaan yang melalui Jalan Batu Unjur membuat rakaman video papan pemuka bagi membantu siasatan.
“Polis sedang mempergiatkan usaha mengesan dan menangkap dua suspek berkenaan dan kes disiasat mengikut Seksyen 395 Kanun Keseksaan iaitu samun berkumpulan.
“Orang ramai yang mempunyai maklumat mengenai kejadian diminta menghubungi Ibu Pejabat Polis Daerah (IPD) Klang Selatan di talian 03-33762222 atau balai polis berdekatan,” katanya. -KOSMO!ONLINE


Kelayakan Piala Asia: Skuad B-17 negara diikat Guam
Oleh MUHAMAD ARDIE PUTRA SUHAIMI

5 Oktober 2022, 7:57 pm
PETALING JAYA – Harapan skuad bawah 17 (B-17) negara untuk mengutip tiga mata berharga tidak kesampaian selepas seri 1-1 bertemu Guam pada aksi kelayakan Piala Asia B-17 2023 di Indonesia sebentar tadi.
Pada aksi di Stadium Pakansari, Bogor itu, skuad negara kendalian Osmaro Omera dilihat membariskan kesebelasan terbaik dalam usaha merekodkan kemenangan kedua berturut-turut dalam kempen Kumpulan B.
Namun, pasukan lawan dilihat berjaya mengekang asakan yang dilakukan oleh pemain muda Harimau Malaya dengan kedudukan 0-0 berakhir pada babak pertama.
Bersambung pada separuh masa kedua, skuad negara memperkemaskan jentera serangan dengan menggandakan asakan dalam usaha memecah kebuntuan.
Gol yang dicari hanya tiba pada minit ke-73 menerusi ledakan pemain gantian, Qahir Zaqirin untuk memastikan benteng pasukan dari kepulauan Pasifik itu dibolosi.
Namun, kegembiraan skuad negara tidak bertahan lama selepas Guam menyamakan kedudukan hasil jaringan Riku Ngeschekle Meyar pada minit ke-84 dengan kedudukan 1-1 kekal sehingga tamat perlawanan.

Keputusan ini agak mengecewakan kem negara selepas pasukan pesaing seperti Emiriyah Arab Bersatu berjaya menewaskan Guam 9-0 dan Indonesia (14-0) pada aksi sebelum ini.
Juara peringkat kumpulan akan meraih slot automatik ke kejohanan belia berprestij itu selain lima naib juara terbaik dengan satu lagi slot diberikan kepada tuan rumah yang masih belum ditentukan selepas Bahrain menarik diri. – KOSMO ONLINE


12 murid cedera van sekolah dinaiki terbabas
Oleh MOHD. HUSNI MOHD. NOOR

5 Oktober 2022, 10:49 pm
SEPANG – Seramai 12 murid sekolah berdepan saat mencemaskan apabila van sekolah dinaiki mereka terbabas dalam kejadian petang tadi.
Dalam kejadian pukul 2 petang di kilometer (KM) 6.7 Lebuhraya Lembah Klang Selatan (SKVE) itu, van jenis Nissan Venette dipandu seorang lelaki tiba-tiba hilang kawalan sebelum terbabas.
Kejadian menyebabkan pemandunya patah kaki kiri manakala 12 murid mengalami pelbagai kecederaan termasuk patah kaki, luka di muka dan patah bahu.
Ketua Polis Daerah Sepang, Asisten Komisioner Wan Kamarul Azran Wan Yusof berkata, kejadian berlaku apabila van berkenaan dalam perjalanan dari arah Kajang menghala ke Tol Ayer Hitam.
“Pemandu van bersama 12 murid berusia antara 8 hingga 16 tahun itu kemudian di bawa ke Hospital Serdang bagi mendapatkan rawatan lanjut.
“Saya difahamkan enam daripada murid berkenaan telah diberikan rawatan pesakit luar dan telah dibenarkan pulang,” katanya ketika dihubungi – KOSMO! ONLINE


Pas nafi kenyataan calonkan Hadi Awang sebagai PM | 15 MINIT MMTV 5 Oktober 2022
Oleh KOSMO!

5 Oktober 2022, 9:31 pm


Wanita ‘korek’ bayi dari perut ibu berdepan hukuman mati
Oleh KOSMO!

5 Oktober 2022, 9:30 pm
BOSTON, Massachusetts – Seorang wanita di negeri Massachusetts, Amerika Syarikat (AS) berdepan hukuman mati apabila disabit dengan kesalahan membunuh seorang ibu mengandung dan mengeluarkan bayi mangsa daripada rahim, lapor akhbar Daily Star semalam.
Tertuduh, Taylor Rene Parker, didakwa membunuh Reagan Micelle Simmons-Hancock dan bayi perempuannya dalam kejadian yang berlaku di New Boston pada Oktober 2020.
Parker dipercayai menghentak kepala Simmons-Hancock menggunakan sebatang tukul hingga tidak sedarkan diri dan memotong perut wanita itu untuk mengambil bayi di dalam rahim. Ketika perbuatan itu dilakukan, seorang lagi anak mangsa berusia tiga tahun turut berada di rumah yang sama.
Motif utama jenayah itu dipercayai disebabkan situasi terdesak Parker yang berpura-pura hamil bagi mengelak daripada ditinggalkan teman lelakinya. Dia mencari bayi yang boleh dijadikan anak.
Penolong Peguam Daerah, Lauren Richards yang merupakan ketua pendakwaan mendakwa bahawa Parker ialah seorang penipu dan sangat jelas sering memanipulasi orang sekeliling.
“Dia perlu bertanggungjawab dan ‘membayar harga’ bagi jenayah yang telah dilakukannya,” tegas Richards. – Agensi


Katak emas berkaki enam didakwa bawa tuah
Oleh KOSMO!

5 Oktober 2022, 8:00 pm
BANGKOK – Seorang lelaki di wilayah Phayao, utara Thailand mendakwa mempunyai kehidupan yang lebih baik selepas menemui seekor katak berkaki enam sejak lebih setahun lalu, lapor laman berita Thaiger semalam.
Somboon Tuakrua, 50, memaklumkan bahawa katak emas itu ditemui melompat masuk ke dalam rumahnya yang terletak di daerah Mueng sekitar lebih setahun lalu.
Menurut Somboon, katak itu sangat tenang dan jinak. Dia kemudian meletakkan amfibia itu di dalam sebuah perigi di taman rumahnya.
Lelaki itu mendakwa dia telah menjaga katak itu dengan sebaiknya dan menerima nasib yang baik sebagai balasan. Dia mendakwa pernah memenangi judi selepas menggunakan nombor enam iaitu sama dengan bilangan kaki katak itu.
“Bukan sekadar mempunyai dua kaki tambahan, ia juga boleh bertukar warna,” kata Somboon. Warna katak tersebut boleh bertukar antara hijau dan emas.
Menurut majalah National Geographic, fenomena katak mempunyai kaki tambahan adalah disebabkan oleh jangkitan parasit.

Sejenis cacing dipanggil Ribeiroia boleh menjangkiti berudu dan ‘menanam’ dirinya ke dalam tunas kecil yang akan bertukar menjadi kaki.
Dalam sesetengah kes, parasit akan menghalang pertumbuhan kaki katak, manakala ada juga yang mempunyai lebih 12 kaki. – Agensi


Wanita hanya alami sesak nafas, kediaman terbakar
Oleh AZMI NORDIN

5 Oktober 2022, 10:10 pm
PETALING JAYA – Seorang wanita hanya mengalami sesak nafas apabila kediamannya di tingkat enam Kondominium Riana Green di sini terbakar dalam satu kejadian petang tadi.
Pengarah Bomba Selangor, Norazam Khamis berkata, pihaknya menerima panggilan kira-kira 6.56 petang sebelum sepasukan anggota daripada Balai Bomba Penyelamat Damansara bergegas ke lokasi kejadian.
Jelas beliau, setibanya di lokasi kira-kira 18 minit kemudian, pihaknya mendapati sebuah kediaman di tingkat enam sedang terbakar.
“Anggota segera membuat kerja pemadaman dan api berjaya dikawal kira-kira pukul 7.37 petang.
“Kebakaran tersebut memusnahkan hampir 50 peratus kediaman itu dan mangsa seorang wanita berusia lingkungan 30-an berjaya diselamatkan,”katanya dalam satu kenyataan di sini hari ini.
Mengulas lanjut, Norazam berkata, mangsa kemudiannya dikejarkan ke hospital selepas mengalami sesak nafas.-KOSMO! ONLINE


Pengurus Liga Fantasi Kosmo! bawa pulang RM200 seorang
Oleh MEJA SUKAN KOSMO!

5 Oktober 2022, 9:21 pm
ADZHAR MISERAN
Impian bina Dream Team FPL jadi kenyataan
PERANCANGAN teliti pada setiap perlawanan Liga Perdana Inggeris (EPL) membawa tuah kepada pengurus, Adzhar Miseran apabila mengutip antara mata tertinggi mingguan Liga Fantasi Kosmo! 2022/23 bagi minggu kesembilan.
Malah, pengurus yang sudah berjinak-jinak dengan dunia Fantasy Premier League (FPL) sejak 2011 itu turut mencatat setiap informasi penting termasuk pemain berpotensi dan jadual perlawanan dalam sebuah buku khas.
Percaturan pengendali Dream Team itu menggunakan wildcard seawal minggu kelapan menyenaraikan pemain, dengan memberikan fokus kepada lima perlawanan seterusnya ternyata menuai hasil cukup lumayan.
“Mungkin ada sesetengah orang anggap tulis maklumat dalam buku satu kerja merepek tetapi tidak bagi saya. Kadang-kadang kita terlepas pandang kalau tengok aplikasi sahaja.
“Tahun lepas saya menang liga lain tetapi kali ini memang saya sasar untuk menjadi antara pemenang tertinggi Liga Fantasi Kosmo! Saya gembira kerana percaturan menjadi.

“Selain hadiah yang menarik, temu bual pemenang terpapar di muka Sukan Kosmo! juga menjadi antara satu tarikan dalam peraduan Liga Fantasi Kosmo!,” katanya.

AFZANI HAMIDUN
Peminat setia United gembira Haaland hatrik
BERJAGA malam menjadi senjata rahsia buat pengurus FPL, Afzani Hamidun selepas dinobatkan sebagai pemenang mingguan Liga Fantasi Kosmo! 2022.
Meskipun seorang peminat setia Manchester United, namun Afzani memilih Erling Haaland sebagai kapten pasukan dan satu tindakan tepat buatnya apabila mengumpul mata tertinggi.
Bagaimanapun, Afzani mengakui kemenangan itu juga mungkin rezeki buat anaknya yang kini berusia satu bulan.
“Saya sudah sertai Liga Fantasi Kosmo! sejak tahun lepas.
Sepanjang musim lalu, tiada rezeki untuk menang dan kali ini, saya lebih fokus merencana strategi. Walaupun peminat United, namun saya tidak memilih skuad itu kerana masih belum stabil.
“Jadi, pilihan saya merombak pasukan membantu mengutip mata tinggi minggu ini. Kemenangan ini secara tidak langsung menaikkan semangat saya untuk terus mencorak pasukan terbaik bagi minggu-minggu seterusnya,” katanya.

SIDQI KAMIL
Rombak pasukan guna wildcard bawa tuah
KEPUTUSAN merombak pasukan menggunakan cip wildcard memberi tuah buat pasukan Abah Tasnim yang dikendalikan oleh Sidqi Kamil mengumpul mata tertinggi pada minggu kesembilan Liga Fantasi Kosmo! kali ini.
Sidqi mengakui, cukup teruja apabila diberitahu menjadi salah seorang pemenang mingguan dan ini adalah penyertaan kedua peribadi di Liga Fantasi Kosmo! selepas berjaya meraih Top 10 musim lepas.
“Pada minggu ini, saya menggunakan wildcard dengan merombak hampir semua pemain dalam pasukan kerana mahu membuang beberapa tonggak hambar musim ini.
“Berdasarkan prestasi semasa, saya memang tidak ambil langsung pemain Liverpool termasuk Mohamed Salah, meskipun agak menjadi tahun lalu.
“Saya menggantikan pemain lebih konsisten seperti James Maddison dari Leicester City.
“Secara keseluruhan, saya bangga dengan percaturan taktikal sendiri dan mengucapkan terima kasih kepada Kosmo! kerana meneruskan penganjuran Liga Fantasi yang begitu menarik pada musim ini,” kata Sidqi.

HAZREE AZMIR
Patin Tempoyok juara hasil penangan Haaland, Foden
HATRIK oleh Erling Haaland dan Phil Foden berjaya melonjakkan pasukan Patin Tempoyok yang dikendalikan Hazree Azmir muncul pasukan terbaik minggu kesembilan (GW9) dengan mengumpul 123 mata.
Hazree dari Kuantan, Pahang mengakui, keyakinan penuh diberikan kepada pemain-pemain Manchester City seperti Haaland dan Foden pada aksi derbi bertemu Manchester United minggu lalu membuahkan hasil.
“Secara jujur, saya tidak sangka dapat mengutip mata tertinggi pada kempen minggu ini, tetapi inilah rezeki selepas melihat semua pemain dalam pasukan agak menjadi.
“Tiada rahsia, kerana pemain-pemain yang saya ada turut dimiliki oleh pasukan lain seperti Haaland. Namun, saya buat kelainan sedikit dengan menyenaraikan Jarrod Bowen dari West Ham.
“Secara peribadi, ini adalah musim kedua penyertaan saya pada Liga Fantasi Kosmo! selepas tahun lalu meraih kedudukan Top 10. Terima kasih Kosmo!, ” katanya.

FAIDZAL IDRIS
Faizal congak strategi sebelum muncul juara
KESABARAN dan berhati-hati dalam membuat percaturan menjadi kunci kejayaan kepada Faizal Idris selepas berjaya mengungguli senarai pemenang minggu Liga Fantasi Kosmo!
Meskipun baru berjinak-jinak dalam FPL sejak empat tahun lalu, namun Faizal membuktikan dia kini antara pencabar baharu Liga Fantasi Kosmo! selepas menghuni tangga ketujuh liga keseluruhan dengan mengumpul 558 mata.
“Saya baru empat tahun dalam saingan FPL dan minat sebab selalu ‘layan’ bola sepak Liga Perdana Inggeris (EPL). Musim lalu, saya tidak menang, jadi tahun ini mahu lakukan lebih baik.
“Saya sertai FPL Kosmo! sebab kali ini hadiah yang ditawarkan begitu lumayan menanti pemenang. Jadi, saya harap mata tertinggi mingguan ini dapat membantu saya untuk muncul juara.
“Saingan FPL Kosmo! juga dilihat semakin sengit, jadi saya tidak boleh lakukan kesilapan,” katanya.


80 peratus kawasan di Bangladesh bergelap 6 jam akibat bekalan elektrik terputus
Oleh KOSMO!

5 Oktober 2022, 10:00 pm
DHAKA – Seramai 140 juta penduduk Bangladesh terpaksa bergelap hampir enam jam dalam satu insiden bekalan elektrik terputus yang didakwa sebagai terbesar di dunia setakat ini, lapor akhbar The Sun semalam.
Pemadaman kuasa elektrik besar-besaran itu dikatakan berlaku akibat ‘kegagalan misteri’ pada tapak grid elektrik, demikian menurut syarikat utiliti tenaga milik kerajaan.
Sehingga petang tadi, tiada penjelasan lanjut dibuat mengenai punca tenaga elektrik terputus di hampir 80 peratus kawasan di seluruh Bangladesh sejurus selepas pukul 2 petang (waktu tempatan) semalam.
Menurut jurucakap Lembaga Pembangunan Tenaga, Shamim Ahsan, hanya beberapa kawasan di barat laut Bangladesh yang ‘terselamat’ daripada gangguan bekalan tersebut.
“Punca kejadian masih dalam siasatan tetapi berkemungkinan besar ia disebabkan masalah teknikal,” jelas Shamim.
Sementara itu, jurucakap syarikat grid kuasa milik kerajaan negeri, A.B.M Badruddoza berkata, bekalan elektrik di separuh daripada kawasan yang terjejas kembali pulih menjelang lewat petang hari yang sama.

Menteri Teknologi, Zunaid Palak menerusi laman Facebook pula memaklumkan bahawa bekalan elektrik akan dipulihkan pada pukul 8 malam (waktu tempatan) di bandar ibu negara, Dhaka.
Bangladesh telah mengalami krisis kuasa terbesar dalam beberapa bulan kebelakangan ini akibat daripada harga tenaga global yang lebih tinggi berikutan pencerobohan Russia ke atas Ukraine selain mengenakan pemotongan berkala untuk menjimatkan tenaga elektrik.
Kerajaan melaksanakan pemotongan elektrik yang berpanjangan untuk menjimatkan stok sedia ada pada Julai lalu dengan gangguan berlarutan sehingga 13 jam sehari pada waktu kemuncaknya.
Kali terakhir Bangladesh mengalami pemotongan bekalan elektrik tidak berjadual adalah pada November 2014 apabila kira-kira 70 peratus negara itu terputus bekalan elektrik selama hampir 10 jam. – Agensi


Waspada scammer rumah sewa sekitar UMS
Oleh IVAN AMIRUL

5 Oktober 2022, 7:10 pm
KOTA KINABALU – Pelajar Universiti Malaysia Sabah (UMS) dinasihatkan berwaspada dengan taktik penipuan yang menawarkan rumah sewa di sekitar kampus yang dipromosikan menerusi media sosial.
Naib Canselor UMS, Profesor Datuk Dr Kasim Mansor berkata, pelajar perlu sentiasa peka dengan modus operandi yang dijalankan menerusi sindiket penipu dalam talian berkenaan.
“Isu ini timbul apabila ada pelajar yang akan mula kembali ke kampus sedang mencari rumah sewa bagi meneruskan kaedah pengajian secara bersemuka untuk pembukaan semester akan datang.
“Peluang seumpama inilah yang diambil sesetengah pihak tidak bertanggungjawab untuk mengaut keuntungan.
“Oleh itu, saya meminta semua pelajar untuk merujuk Pusat Pengurusan Non Residen dan Fasiliti Perumahan Pelajar UMS bagi sebarang urusan berkaitan rumah sewa bagi mengelakkan penipuan seperti ini daripada terus berlaku,” katanya dalam satu kenyataan hari ini.
Terdahulu, Kosmo! mendedahkan pelajar UMS yang mencari rumah sewa ditipu dengan jumlah kerugian mencecah RM30,000.

Ekoran kejadian itu, pihak UMS mengingatkan agar pelajar-pelajar yang mencari rumah sewa sendiri perlu terlebih dahulu membuat semakan dan memeriksa rumah yang bakal diduduki sebelum membuat bayaran deposit bagi mengelakkan penipuan berlaku.-KOSMO! ONLINE


TERAS 5 perkukuh KWAP hadapi cabaran masa depan
Oleh KOSMO!

5 Oktober 2022, 6:03 pm
PETALING JAYA – Kumpulan Wang Persaraan (Diperbadankan) (KWAP) berkeyakinan terhadap TERAS 5 yang bertujuan untuk  mengukuhkan asas badan itu  di dalam menghadapi masa hadapan, kata Ketua Pegawai Eksekutifnya, Nik Amlizan Mohamed.
TERAS 5 adalah sebahagian daripada pelan jangka panjang KWAP untuk memastikan komponen yang tepat disediakan untuk menyokong pertumbuhan yang mampan bagi memanfaatkan pesara hari ini dan juga pada masa hadapan.
Ia merupakan program tiga tahun yang berasaskan lima tunggak utama iaitu struktur, tadbir urus, modal insan, proses dan digital yang akan memacu lapan aliran kerja.
“TERAS 5 yang bertujuan untuk mengukuhkan asas KWAP di dalam menghadapi masa hadapan, akan disokong dan mampu dicapai di bawah kepimpinan yang berdedikasi dan berkebolehan tinggi,” katanya dalam kenyataan yang dikeluarkan di sini.
Maz Mirza dan Haizad dilantik masing-masing sebagai Ketua Pegawai Digital dan Ketua Pegawai Kewangan KWAP yang baharu.
Selain itu, KWAP mengumumkan perlantikan Haizad Rizal A Aziz sebagai Ketua Pegawai Kewangan dan Maz Mirza Mohd, Ketua Pegawai Digital baharu badan tersebut berkuatkuasa 3 Oktober lalu.
Haizad Rizal mempunyai pengalaman luas menjangkau lebih 20 tahun dengan kepakaran dalam membuat keputusan korporat, penambahbaikan perniagaan, pembangunan strategi kewangan, memacu transformasi, dan tanggungjawab fiskal, integriti dan ketelusan.

Maz Mirza mempunyai pengalaman selama 25 tahun dalam bidang teknologi maklumat dan keselamatan siber.  -KOSMO! ONLINE


Lelaki panik tangan misteri muncul bawah pintu tandas awam
Oleh KOSMO!

5 Oktober 2022, 7:00 pm
JAKARTA – Seorang lelaki berkongsi pengalaman menakutkan namun lucu semasa menggunakan tandas awam di Indonesia apabila terdapat tangan ‘misteri’ yang muncul di bawah pintu semasa dia sedang membuang air besar, lapor laman berita Suara.com semalam.
Menerusi rakaman video yang dimuat naik di Instagram @parodireceh.id, lelaki itu pada mulanya panik apabila melihat terdapat tangan tiba-tiba muncul di bawah pintu.

Pada mulanya dia menyangka ada individu yang cuba mengintai ke dalam atau cuba membuka pintu.
Namun rupa-rupanya, ia merupakan tangan seorang pencuci tandas yang ingin mengelap batang besi pintu tandas tersebut.
“Akan ku bersihkan setiap sudut tandas meskipun ada yang tertutup atau terkunci,” tulis kapsyen video tersebut.
Video tersebut menerima pelbagai reaksi lucu pengguna media sosial yang dalam masa sama mempertikaikan tindakan pencuci tandas itu.

“Harap bersabar dahulu sehingga pengguna keluar tandas jika mahu menjalankan tugasan sekali pun,” komen seorang pengguna media sosial. – Agensi


Harrif Saleh ‘kempunan’ kemenangan Tour de Taiwan
Oleh MUHAMMAD RIDUAN MOHD HANAFIAH

5 Oktober 2022, 7:28 pm
CUBAAN kedua pelumba pasukan Terengganu Polygon Cycling Team (TSG), Mohamed Harrif Saleh untuk mencari kemenangan pertama ketika bersaing pada Tour de Taiwan sekali lagi tidak kesampaian selepas menamatkan saingan di tempat kedua semalam.
Harrif yang melakukan henjutan pada 100 meter (m) terakhir untuk mencari kemenangan pada perlumbaan peringkat keempat berputih mata apabila dipintas pelumba Belanda, Raymond Kreder dari Team UKYO pada saat-saat akhir.
Pelumba kelahiran Terengganu tersebut terpaksa berpuas hati menamatkan podium tempat kedua selepas melintasi garisan penamat menerusi catatan tiga jam 37 minit 32 saat.
Sebagai rekod, ini adalah podium kedua Harrif pada Tour de Taiwan selepas menamatkan peringkat pertama di tempat kedua.
“Hari ini sangat baik tetapi pada 10 kilometer (km) terakhir, kaki saya mula mengalami kejang otot. Tetapi saya tidak berputus asa dan cuba lakukan terbaik. Terima kasih kepada rakan sepasukan banyak membantu saya pada hari ini. Rakan saya, Youcef Reguigui banyak bantu saya pada 1km terakhir.
“Pada 200m terakhir saya cuba lakukan pecutan dan Alhamdulilah rezeki dapat tempat kedua. Sikit saja lagi nak dapat tempat pertama. Tetapi tak apalah, kita sudah cuba buat terbaik,” katanya sejurus tamat perlumbaan.

Sebagai rekod, Tour de Taiwan memiliki enam peringkat perlumbaan yang bermula 2 Oktober lalu dan dijadualkan tamat di Dapeng Bay pada 6 Oktober ini dengan jarak keseluruhan sejauh 668.59km. – KOSMO! ONLINE


Mahkamah: Tidak benar hadir Parlimen, Najib mohon semakan kehakiman
Oleh NUZULSHAM SHAMSUDDIN

5 Oktober 2022, 6:49 pm
KUALA LUMPUR – Bekas Perdana Menteri Datuk Seri Najib Tun Razak memfailkan permohonan kebenaran semakan kehakiman bagi mencabar Jabatan Penjara Malaysia (JPM) yang tidak membenarkannya menghadiri persidangan Dewan Rakyat.
Najib, 69, memfailkan notis itu melalui Tetuan Shafee & Co dengan menamakan kerajaan Malaysia, Kementerian Dalam Negeri dan Komisiner Jeneral Jabatan Penjara masing-masing sebagai responden pertama hingga ketiga. Permohonan itu difailkan di Pejabat Pendaftar Mahkamah Tinggi di sini pukul 1 petang hari ini.
Peguam Muhammad Farhan Muhammad Shafee ketika dihubungi media mengesahkan perkara itu.
Menurutnya, Najib memohon dua pengisytiharan iaitu diberikan kebenaran akses kepada pegawai parlimennya bagi menjalankan fungsi beliau sebagai ahli parlimen dan dibenarkan hadir sidang Dewan Rakyat.
Semakan kehakiman itu akan didengar di hadapan Hakim Datuk Ahmad Kamal Md Shahid pada 12 Oktober ini.
Dalam notis usul yang diperoleh, Najib menfailkan permohonan untuk membatalkan keputusan responden ketiga yang tidak membenarkan Najib selaku pemohon untuk bertugas dan hadir ke Parlimen pada tarikh yang dijadualkan.

Isnin lalu, peguam Tan Sri Muhammad Shafee Abdullah dalam sidang medianya berkata JPM menolak permohonan Najib untuk menghadiri persidangan Parlimen.
Menurut Muhammad Shafee pihaknya telah mengemukakan permohonan bagi membenarkan Ahli Parlimen Pekan itu ke Parlimen pada 19 September lalu namun JPM telah menolak permohonan tersebut.
Tambah Muhammad Shafee lagi, Najib masih lagi seorang ahli parlimen dan sepatutnya dia diberikan hak untuk hadir pada sidang parlimen yang mana hak untuk berjumpa dengan wakil dan rakyat dikawasannya.
Najib kini menjalani penjara 12 tahun dan denda RM210 juta di Penjara Kajang dalam kes dana SRC International Sdn. Bhd.- KOSMO! ONLINE


NASA rakam imej letusan tenaga di permukaan Matahari
Oleh KOSMO!

5 Oktober 2022, 7:30 pm
WASHINGTON – Pentadbiran Aeronautik dan Angkasa Lepas Kebangsaan (NASA) berjaya merakam imej menakjubkan letusan tenaga yang meletus dari Matahari, lapor akhbar The Sun semalam.
Hamparan zarah bercas yang besar dikenali sebagai letusan suria dilaporkan sangat kuat sehingga menyebabkan gangguan pada radio di Bumi semalam.
Menurut NASA, letusan suria yang kuat itu dilepaskan dari Matahari pada Isnin, pukul 9.25 malam (waktu tempatan).
Balai Cerap Dinamik Suria NASA yang bertanggungjawab menjejaki aktiviti Matahari, merakam foto kejadian yang jarang berlaku itu.
Dalam satu kenyataan, NASA berkata, letusan suria yang besar boleh mengganggu medan magnet Bumi serta menyerakkan radio dan isyarat Sistem Penentu Kedudukan Global (GPS).
Menurut Pentadbiran Lautan dan Atmosfera Negara (NOAA), sebilangan kecil gangguan pada fungsi radio telah diperhatikan semalam susulan letusan sinaran elektromagnet Matahari.

Letusan suria yang baru berlaku itu dikelaskan sebagai suar X1. Kelas X menandakan suar paling panas manakala nombor menandakan tahap kekuatannya. – Agensi


Cuaca buruk di utara, Pantai Timur malam ini
Oleh MARLIA ZAKARIA

5 Oktober 2022, 6:38 pm
PETALING JAYA – Hujan lebat, ribut petir dan angin kencang dilaporkan berlaku di negeri utara, Pantai Timur Semenanjung serta dijangka berlarutan sehingga pukul 9 malam ini.
Jabatan Meteorologi (MetMalaysia) dalam satu kenyataan berkata, antara kawasan yang terlibat di Kedah adalah Kota Setar, Pokok Sena, Padang Terap, Yan, Pendang, Kuala Muda, Sik, Baling, Kulim dan Bandar Baharu.
“Sementara itu, cuaca buruk yang sama turut berisiko di Pulau Pinang meliputi seluruh kawasan.
“Di Perak pula melibatkan Kerian, Larut, Matang Dan Selama, Hulu Perak, Kuala Kangsar dan Kinta,” katanya.
Di negeri Pantai Timur pula MetMalaysia menjangkakan hujan lebat serta ribut petir akan melanda beberapa daerah di Kelantan seperti Jeli, Tanah Merah, Kuala Krai dan Gua Musang.
“Selain itu di Terengganu pula, Besut, Setiu, Kuala Nerus, Hulu Terengganu dan Dungun berpotensi dilanda hujan lebat pada tempoh sama hari ini.

“Pahang turut melibatkan Tanah Tinggi Cameron, Lipis dan Jerantut,” katanya.
Namun bagi Sabah dan Sarawak cuaca sama dijangka akan berlarutan sehingga 10 malam nanti.
“Di Sabah ribut petir dan hujan lebat dijangkan berlarutan hingga 10 malam di Pedalaman iaitu di Sipitang, Tenom, Kuala Penyu, Beaufort dan Nabawan.
“Manakala di Sarawak melibatkan kawasan Kapit (Belaga), Bintulu, Miri dan Limbang serta Wilayah Persekutuan Labuan,” katanya. – KOSMO! ONLINE


Alat sulit lelaki bengkak akibat cincin tersekat 4 bulan
Oleh KOSMO!

5 Oktober 2022, 6:30 pm
BANGKOK – Seorang lelaki di Thailand dikejarkan ke hospital gara-gara alat sulitnya membengkak akibat memakai sebentuk cincin logam yang ketat, lapor akhbar Metro UK semalam.
Selepas memakai cincin itu selama empat bulan, lelaki dengan identitinya tidak didedahkan itu mengalami rasa sakit yang perit dan terpaksa mendapatkan bantuan perubatan.
Petugas perubatan di Hospital Besar Krungthai gagal membantu lelaki berkenaan dan terpaksa memanggil anggota bomba untuk mengeluarkan cincin tersebut.
Mereka berusaha mengeluarkan cincin itu selama lebih satu jam dengan menggunakan alat pemotong sebelum ia akhirnya berjaya dikeluarkan.
Menurut doktor, cincin itu dapat dikeluarkan tepat pada masanya dan jika tersekat dalam tempoh yang lebih lama, pesakit berisiko mengalami jangkitan kuman dan kemaluannya terpaksa dipotong.
“Lelaki itu berkata bahawa dia telah memakai cincin besi pada kemaluannya selama empat bulan.

“Cincin itu dikeluarkan dengan berhati-hati kerana jika tidak, pihak kami berisiko mencederakan alat sulit pesakit,” kata petugas kecemasan, Somchai Chokcai yang terlibat dalam prosedur itu. – Agensi


KMI Kuantan terima akreditasi MSQH
Oleh MOHD AZLI ADLAN

5 Oktober 2022, 6:14 pm
KUALA TERENGGANU –  Pusat Perubatan KMI Kuantan, Pahang milik Kumpulan TDM Berhad telah menerima akreditasi penuh daripada Persatuan Kualiti Kesihatan Malaysia  (MSQH).
Ketua Pegawai Eksekutif KMI Healthcare,  Dr. Rayney Azmi Ali berkata, akreditasi untuk  kualiti perkhidmatan penjagaan kesihatan itu merupakan yang pertama diterima oleh pusat perubatan milik TDM yang merupakan syarikat berkaitan kerajaan negeri Terengganu.
“Pentauliahan akreditasi oleh MSQH tersebut merupakan perakuan terhadap kualiti perkhidmatan penjagaan kesihatan ditawarkan KMI Kuantan telah memenuhi piawaian ditetapkan.
“Ia merupakan penanda aras perkhidmatan KMI Kuantan adalah setanding dengan pusat perubatan  terkemuka lain di negara ini,” katanya di sini.
Terdahulu Rayney menyaksikan menyampaikan sijil akreditasi berkenaan yang diterima Pengurus Besar KMI Kuantan, Muhammad Ghazali Zainal Yusof daripada Ketua Pegawai Eksekutif MSQH, Prof. Datuk Dr. Abdul Rahim Abdullah.
Selain itu, Rayney Azmi berkata, penerimaan akreditasi dicapai KMI Kuantan berkenaan akan menjadi inspirasi buat empat pusat perubatan lain yang turut dimiliki KMI Healthcare.

Tambah beliau, ia selaras dengan visi syarikat untuk menjadi penyedia penjagaan kesihatan pilihan dipercayai di negara ini.
Empat pusat perubatan lain milik KMI Healthcare adalah KMI Kuala Terengganu, KMI Kelana Jaya, KMI Taman Desa dan KMI Tawau. -KOSMO! ONLINE


Mat Kilau ditayangkan di Gaza
Oleh HARRITH HISHAM

5 Oktober 2022, 6:30 pm
PETALING JAYA – Filem epik Mat Kilau: Kebangkitan Pahlawan kini ditayangkan di Gaza sempena Pameran ‘A Story Behind A Photo’ yang dianjurkan oleh Cinta Gaza Malaysia (CGM).
Tayangan Perdana filem tersebut diadakan menerusi penstriman Netflix di Inkubator Perniagaan Malaysia, Gaza yang dihadiri ratusan penduduk tempatan.
Perkara itu dimaklumkan oleh Ketua Pegawai Eksekutif CGM, Muhammad Nadir Al-Nuri Kamaruzaman menerusi satu hantaran di Facebook miliknya, hari ini.
Beliau berkata, filem itu ditayangkan kerana sejarah Palestin dan Malaysia adalah tidak jauh beza yang mana kedua-duanya pernah dijajah pihak British.
“Sejarah kedua-dua negara Palestin dan Malaysia hampir sama berikutan pernah dijajah serta ditipu dengan alasan membawa kemajuan termasuk dilawan dan dikhianati pembelot.
“Bezanya Malaysia telah merdeka, dan Palestin masih memerlukan kita untuk mengecapi apa yang ada di tangan kita,” katanya ringkas.

Turut ditayangkan dalam sesi tersebut ialah filem Paskal.
Sebelum ini, filem Mat Kilau yang ditayangkan di tiga buah negara iaitu Malaysia, Brunei dan Singapura berjaya mencatat kutipan pawagam sebanyak lebih RM100 juta.
Filem yang mengetengahkan perjuangan pahlawan Melayu, Mat Kilau itu membariskan pelakon hebat seperti Datuk Adi Putra, Beto Kusyairy, Fattah Amin, Johan Asari dan Datuk Rahim Razali. – KOSMO! ONLINE


Lelaki P. Pinang hensem, setia, penyayang jadi bualan ‘panas’ netizen
Oleh NOOR HASLIZA NUSI

5 Oktober 2022, 5:56 pm
GEORGE TOWN – Dakwaan kaum lelaki di Pulau Pinang memiliki ketampanan, setia dan bersifat penyayang menjadi perdebatan hangat pengguna media sosial sejak semalam.
Ini menerusi satu ciapan yang dimuat naik dalam Facebook Penang Press iaitu: ‘90% lelaki dari negeri Pulau Pinang adalah hensem, setia dan penyayang. Untung la sapa yang kahwin dengan lelaki dari Pulau Pinang’.
Menjengah di ruangan komen, rata-rata netizen telah memberi pelbagai reaksi, ada yang terhibur dan ada juga yang mengkritik kenyataan tersebut.
“Hat nie (yang ini) saya sokong. Masih ramai lagi yang tidak percaya lelaki Pulau Pinang. Sudah ternyata memang setia,” kata seorang pengguna laman sosial.
“Nak cakap hensem sangat tu tidak la tapi sedap mata memandang aje (sahaja). Setia memang orang cakap sehingga ke hujung nyawa,” tulis seorang netizen.
“Hensem kalau malas kerja pon tak ‘function’ juga min,” balas netizen lagi.

Sementara itu, seorang lagi pengguna turut meletakkan komen: “Betui (betul) Min….dekat penang hero Nasi Kandar banyak. Hidung lepa (depa) sama tinggi ngan (dengan) komtar”.
Bagaimanapun, sehingga petang ini, ciapan tersebut telah mendapat 155 perkongsian, 971 komen dan 1,600 reaksi daripada pengguna laman sosial. -KOSMO! ONLINE


Siti Nur Atiqah menyamar pegawai KDN akhirnya ditahan
Oleh MOHD. HUSNI MOHD. NOOR

5 Oktober 2022, 5:38 pm
SEPANG – Wanita yang menyamar sebagai Pengarah Kewangan, Kementerian Dalam Negeri (KDN) akhirnya ditahan polis, semalam.
Perkara itu disahkan Ketua Polis Daerah Sepang, Wan Kamarul Azran Wan Yusof ketika dihubungi Kosmo! hari ini.
Wan Kamarul Azran berkata, wanita berusia 32 tahun dikenali sebagai Siti Nur Atiqah Binti Baba itu ditahan oleh anggota di Ibu Pejabat Polis Daerah (IPD) Klang Utara.
“Saya difahamkan, suspek ditahan reman selama tiga hari sehingga Jumaat ini bagi membantu siasatan,” katanya.
Semalam, polis menerima laporan polis daripada pegawai kanan KDN yang juga Setiausaha Bahagian berhubung penularan video oleh suspek.
Menerusi rakaman video tular itu, wanita itu mendakwa dia dilantik sebagai Pengarah Bahagian Kewangan KDN sedangkan jawatan itu tidak wujud.-KOSMO! ONLINE


Keterangan kes tular rebut anak selesai diambil
Oleh SITI NUR MAS ERAH AMRAN

5 Oktober 2022, 5:22 pm
SEBERANG PERAI – Polis selesai merakamkan keterangan keluarga kedua-dua belah pihak berhubung kes perebutan hak penjagaan anak yang tular di media sosial Khamis lalu.
Ketua Polis Daerah Seberang Perai Utara (SPU), Asisten Komisioner Mohd. Radzi Ahmad berkata, pihaknya sudah merekodkan keterangan ke atas tujuh individu bagi membantu siasatan.
“Lima individu yang diambil keterangan membabitkan seorang kanak-kanak yang juga mangsa perebutan, ibunya, adik lelaki (pakcik mangsa), nenek (sebelah ibu) dan pemandu mereka.
“Dua lagi individu yang turut dirakamkan keterangan ialah datuk dan nenek mangsa (sebelah bapa).
“Sehingga kini, mangsa masih berada di bawah penjagaan ibunya di Selangor manakala proses tuntutan hak penjagaan masih dalam perbicaraan,” katanya kes tersebut disiasat mengikut Seksyen 323 Kanun Keseksaan.-KOSMO! ONLINE


Restoran hidang air bercampur asid kepada kanak-kanak
Oleh KOSMO!

5 Oktober 2022, 5:30 pm
ISLAMABAD – Seorang pengurus kedai makan di Lahore, Pakistan ditahan polis selepas didakwa menghidangkan asid di dalam dua botol minuman kanak-kanak yang menghadiri sambutan hari lahir di premis berkenaan, lapor laman berita Wion News semalam.
Kejadian tersebut berlaku di Restoran Poet yang melibatkan seorang kanak-kanak lelaki dan perempuan yang mendapat kecederaan berbeza akibat diberikan botol berisi asid tersebut.
Pengadu, Muhammad Adil berkata, dia mengadakan majlis sambutan hari lahir di restoran tersebut dan dua anak saudaranya, Ahmad dan Wajihan dihidangkan dengan minuman di dalam botol.
“Ahmad memegang botol berisi asid itu sebelum dia mengalami kesan melecur pada tangan dan lengan selepas cuba membasuhnya menggunakan cecair tersebut.
“Wajiha pula yang sempat meneguk air dalam botol itu mula muntah tanpa henti sebelum kedua-duanya dikejarkan ke hospital dan Wajiha disahkan kritikal pada waktu itu oleh doktor,” jelasnya.
Sejajar dengan seksyen 336B Kanun Keseksaan Pakistan (hukuman kerana bahaya oleh bahan kimia menghakis), polis telah memfailkan aduan terhadap pengurusan restoran dan lima kakitangan lain.

Pegawai polis, Tahir Waqas berkata, restoran tersebut diarahkan tutup sehingga polis selesai melakukan siasatan.
“Ini adalah insiden yang aneh kerana motif yang tidak jelas dan kami sedang melakukan siasatan dari setiap sudut,” katanya. – Agensi


Pegawai menteri mula kosongkan pejabat
Oleh MOHD. HUSNI MOHD. NOOR

5 Oktober 2022, 5:25 pm
PUTRAJAYA – Khabar angin berhubung pembubaran Parlimen mula bertiup kencang apabila sudah ada pegawai lantikan politik blok kerajaan mula mengosongkan pejabat mereka masing-masing hari ini.
Tindakan itu dipercayai mempunyai kaitan dengan spekulasi pembubaran Parlimen yang akan dibuat dalam masa terdekat dimana ia dikhabarkan seawal Jumaat ini.
Salah seorang pegawai menteri ketika dihubungi memaklumkan, setakat ini, mereka belum menerima apa-apa arahan bagi proses mengosongkan ruang pejabat.
Bagaimanapun, individu terbabit menjelaskan akan mula mengemas ruang pejabat mereka bermula esok.
“Esok mungkin saya kemas. Insya-Allah,” katanya ringkas tadi.
Blok pembangkang sebelum ini meramalkan, Perdana Menteri, Datuk Seri Ismail Sabri Yaakob dijangka menghadap Yang di-Pertuan Agong bagi memohon pembubaran Parlimen sebelum pembentangan Bajet 2023 pada Jumaat ini.-KOSMO! ONLINE


Pencemar sisa kumbahan di Pulau Perhentian akan dikompaun
Oleh KAMALIZA KAMARUDDIN

5 Oktober 2022, 5:10 pm
KUALA TERENGGANU – Kerajaan negeri Terengganu memberi jaminan tindakan tegas bakal diambil terhadap pihak bertanggungjawab melakukan pencemaran sisa kumbahan di Pulau Perhentian, Besut pada awal bulan lalu.
Pengerusi Jawatankuasa Pelancongan, Kebudayaan dan Teknologi Digital negeri, Ariffin Deraman berkata, pihak bertanggungjawab tidak akan terlepas kerana pencemaran yang menyebabkan keracunan makan kalangan pelancong itu kali kedua berlaku dalam tempoh tiga bulan.
“Sebelum ini, kita telah mengambil tindakan kompaun terhadap pengusaha sebuah resort di Pulau Perhentian yang terbukti bersalah tidak menguruskan sisa kumbahan secara sistematik.
“Bagi kes terbaharu ini, siasatan terperinci sedang dilakukan oleh agensi bertanggungjawab sebelum laporan penuh akan dibentangkan dalam tempoh sebulan,” katanya di sini hari ini.
Kosmo! 2 Oktober lalu melaporkan ketiadaan loji sistem rawatan kumbahan berpusat (STP) dipercayai punca peningkatan risiko penyakit berkaitan pencemaran air khususnya keracunan makanan di Pulau Perhentian, Besut sejak akhir-akhir ini.
Terdahulu, tular di media sosial, ramai pelancong meluahkan ketidakpuashatian selepas mengalami keracunan makanan dan cirit-birit sejurus pulang dari Pulau Perhentian terutama pada musim cuti persekolahan bulan Jun dan awal bulan lalu.

Kerajaan negeri Terengganu dengan kelulusan Kementerian Alam Sekitar dan Air (Kasa) kemudiannya segera meluluskan pembinaan STP bagi kegunaan penduduk dan pemain industri pelancongan Pulau Perhentian. – KOSMO! ONLINE


Siapa rakan, lawan Pas ditetapkan Sabtu ini
Oleh MOHD. HUSNI MOHD. NOOR

5 Oktober 2022, 5:30 pm
PUTRAJAYA – Pas akan memutuskan siapa rakan dan lawannya pada Pilihan Raya Umum Ke-15 (PRU-15) selepas mesyuarat pimpinan tertinggi parti yang dijadualkan berlangsung Sabtu ini.
Perkara itu disahkan Naib Presiden Pas, Datuk Idris Ahmad ketika ditemui pemberita hari ini.
Idris yang juga Menteri di Jabatan Perdana Menteri (Hal Ehwa Agama) berkata, mesyuarat itu akan membuat ketetapan siapa rakan kerjasama Pas pada PRU-15 nanti.
“Nanti Setiausaha Agung parti, Datuk Seri Takiyuddin Hassan akan keluarkan kenyataan rasmi. Saya difahamkan keputusannya hujung minggu ini.
“Mesyuarat mengenainya akan berlangsung Sabtu ini di Kuala Lumpur. Saya dimaklumkan, mesyuarat sama juga akan membincangkan ketetapan untuk bubar Dewan Undangan Negeri (DUN) di tiga negeri iaitu Kedah, Kelantan dan Terengganu,” katanya.
Ditanya kecenderungan parti untuk bekerjasama dengan siapa, Idris berkata, Pas kekal mahu kerjasama dengan Perikatan Nasional (PN) dan UMNO.

“Kita mahu dua-dua belah (kedua-duanya),” katanya.-KOSMO! ONLINE


Mahkamah: Shahrir tidak isytihar pendapatan lebih RM1 juta 2013 hingga 2018
Oleh NUZULSHAM SHAMSUDDIN

5 Oktober 2022, 5:12 pm
KUALA LUMPUR – Seorang pegawai Lembaga Hasil Dalam Negeri (LHDN) memberitahu Mahkamah Tinggi di sini hari ini bahawa bekas Pengerusi Felda Tan Sri Shahrir Ab. Samad tidak pernah mengisytiharkan pendapatannnya melebihi RM1juta antara tahun 2013 hingga 2018.
Tuan Zulkfli Tuan Lah, 48, yang merupakan Timbalan Ketua Unit Audit Meja Selebriti, Penghibur Awam dan Pelbagai, Bahagian Penaksiran LHDN, berkata maklumat itu diperoleh daripada rujukan Borang BE Taksiran yang mana ia merupakan maklumat-maklumat pendapatan indvidu melalui penggajian yang diterima dan diisytiharkan Shahrir.
Menurut saksi itu, pendapatan yang diisytiharkan oleh shahrir pada tahun 2013 ialah RM87,834.00, 2014, (RM128,104.00), 2015 (RM213,394.00), 2016 (RM189,545.00), 2017 (RM267,090.00) dan 2018 (RM193,191.00).
“Saya sahkan bahawa Tan Sri Shahrir tidak pernah mengisytiharkan sebarang pendapatan melebihi RM1juta bagi tahun-tahun taksiran 2013 sehingga 2018,” kata saksi pendakwaan ke-21 itu ketika membaca pernyataan saksinya.
Mengulas lanjut, saksi itu berkata berdasarkan peruntukan Seksyen 4 Akta Cukai Pendapatan 1967 (Akta 53) dan kaedah-kaedah, apa-apa perolehan atau keuntungan lain yang diterima selain daripada penggajian, mana-mana individu wajib melaporkan perolehan tersebut kepada pihak LHDN.
Ketika pemeriksaan utama, ditanya oleh Timbalan Pendakwa Raya Mohd. ‘Afif Ali sekiranya seseorang itu menerima sumbangan dan sumbangan tersebut dimasukkan ke dalam akaunnya, adakah ia perlu diisytiharkan kepada LHDN? Saksi itu menjawab ‘Ya’.

“Daripada segi penaksiran, sekiranya jumlah itu (sumbangan) diterima oleh individu, tidak kira lah untuk apa, sewajarnya ia melaporkan kepada LHDN. Individu itu perlu melaporkannya dahulu kepada LHDN sebelum pihak LHDN tentukan sama ada ia dikenakan cukai ataupun tidak,” jawabnya.
Sementara itu, ketika pemeriksaan balas peguam Datuk Syed Faisal Al-Edros Syed Abdullah Al-Edros yang mewakili Shahrir adakah saksi itu atau LHDN tidak menjalankan siasatan status kemasukan RM1 juta ke akaun Shahrir, saksi itu menjawab beliau tiada pengetahuan mengenai perkara itu selain tiada semakan dilakukan.
Perbicaraan di hadapan Hakim Mahkamah Tinggi Datuk Muhammad Jamil Hussin bersambung lagi esok.
Shahrir, 72, didakwa melibatkan diri dalam pengubahan wang haram dengan tidak melaporkan pendapatan sebenar dalam borang cukai pendapatan yang bertentangan dengan Seksyen 113(1)(a) Akta Cukai Pendapatan 1967, iaitu tidak mengisytiharkan pendapatan diterima daripada Najib berjumlah RM1 juta melalui sekeping cek yang kemudian dimasukkan ke dalam akaun bank miliknya.
Beliau didakwa melakukan perbuatan itu di LHDN Cawangan Duta, Kompleks Pejabat Kerajaan, Jalan Tuanku Abdul Halim di sini pada 25 April 2014 mengikut Seksyen 4(1) Akta Pencegahan Pengubahan Wang Haram dan Pencegahan Pembiayaan Keganasan 2001 yang membawa hukuman maksimum penjara lima tahun atau denda RM5 juta atau kedua-duanya, jika sabit kesalahan. – KOSMO! ONLINE


Wetland Studios Putrajaya tarikan terbaharu pelancong
Oleh KAMARIAH KHALIDI

5 Oktober 2022, 5:15 pm
PUTRAJAYA – Taman tema berkonsepkan ‘edutainment’, Wetland Studios Putrajaya yang akan dibuka pertengahan tahun hadapan dijangka menjadi daya tarikan pelancongan terbaharu kepada pengunjung.
Presiden Perbadanan Putrajaya (PPj), Datuk Fadlun Mak Ujud berkata, PPj membuat keputusan menambah baik Pusat Penghayatan Alam (NIC) Taman Wetland setelah ia beroperasi selama 10 tahun dengan menjalin kerjasama strategik bersama syarikat media dan hiburan tempatan, KRU Studios Sdn Bhd.
Menurut beliau, kerjasama dengan KRU Studios melibatkan pembangunan bahan pameran menggunakan sistem teknologi terkini yang akan membantu PPj melengkapkan pengisian pameran interaktif.
“PPj juga bersetuju untuk memperluaskan skop kandungan yang disediakan bertemakan pemeliharaan dan pemuliharaan alam sekitar dan spesies-spesies hidupan dari era pra-sejarah sehingga kini khususnya mempertingkat fungsi dan peranan wetland air tawar sebagai salah satu sumber utama kehidupan.
“Dengan tarikan-tarikan baharu seperti yang terdapat di taman tema serta pameran kandungan kreatif dan interaktif berbentuk digital dan fizikal seperti animatronics, bangunan NIC Taman Wetland Putrajaya kini dijenamakan sebagai Wetland Studios Putrajaya,” katanya selepas menandatangani dokumen perjanjian antara PPj dan KRU Studios di sini hari ini.
Mengulas lanjut, beliau berkata, Wetland Studios Putrajaya kini masih ditutup bagi membolehkan kerja-kerja pengubahsuaian, penyelenggaraan serta naik taraf dijalankan dan dijangka siap sepenuhnya pada April 2023.

Dalam pada itu, Presiden dan Ketua Pegawai Eksekutif Kru Studios, Datuk Norman Abdul Halim berkata, kos kandungan dan teknologi bagi membangunkan Wetland Studios dianggarkan membabitkan pelaburan RM10 juta dan ia dijangka meningkat berdasarkan peredaran arus masa.
Jelas beliau, Wetland Studios bukan sekadar taman tema untuk bersuka-ria tetapi berkonsepkan “edutainment” yang menonjolkan peranan Taman Wetland Putrajaya serta flora dan faunanya kepada masyarakat setempat.
“Pengunjung akan mendapat pemahaman saintifik yang menghiburkan tentang pelbagai spesies hidupan seperti mamalia, reptilia, ikan, serangga, pokok, bunga dan sebagainya serta bagaimana air memainkan peranan utama bagi menyokong ekosistem kehidupan di bumi dari zaman pra-sejarah sehingga kini.
“Berpacukan teknologi terkini, kami akan menyediakan pelbagai jenis aset dalam bentuk animatronics dan kandungan kreatif dalam bentuk audio serta visual menggunakan kepakaran kami dalam penghasilan kesan khas visual dan animasi,” ujarnya. – KOSMO! ONLINE


Pemuda cekik saudara sendiri, gantung mayat pada paip
Oleh KOSMO!

5 Oktober 2022, 6:00 pm
ANKARA – Seorang lelaki di Turki dijatuhi hukuman penjara 30 tahun kerana didapati bersalah mencekik leher saudara perempuannya sehingga mati sebelum menggantung mayat mangsa pada paip gas kerana pulang lewat ke rumah ketika keluar pada waktu malam, lapor akhbar Mirror UK semalam.
Selim Kantar, mengaku bersalah atas pertuduhan membunuh saudara tirinya, Dilsen Avci, 30, di rumah keluarga mereka di daerah Pursaklar, Ankara pada 27 Jun 2020.
Mayat mangsa ditemui dalam keadaan tergantung pada batang paip gas oleh ibunya sendiri.
“Saya akan melakukannya sekali lagi,” kata Kantar semasa perbicaraan mahkamah.
Punca kematian Avci pada awalnya dianggap sebagai bunuh diri.
Bagaimanapun, punca kematian sebenar akhirnya dikesan selepas Kantar sendiri mengaku bahawa dia telah mencekik mangsa dalam sepucuk surat yang dikirimnya dari penjara ketika dihukum untuk jenayah lain.

Dia ditahan sebulan selepas membunuh saudara tirinya dan mengaku melakukan jenayah itu selepas sembilan bulan berada di penjara.
Mahkamah menjatuhi hukuman penjara seumur hidup ke atas Kantar selepas melihat rekod jenayah lampau yang dilakukannya, selain dakwaan bahawa dia tidak menyesali perbuatannya.
Ini bermakna, Kantar hanya boleh dipertimbangkan untuk dibebaskan hanya selepas menjalani hukuman penjara selama 30 tahun. – Agensi


Didenda RM10,000 hempas pasu bunga pada kereta abang, kakak
Oleh MOHAMAD NAUFAL MOHAMAD IDRIS

5 Oktober 2022, 4:03 pm
SHAH ALAM – Tindakan seorang penganggur merosakkan dua buah kereta beradiknya dengan menghempas pasu bunga pada hujung bulan lalu membawa padah apabila didenda RM10,000 oleh Mahkamah Majistret di sini, hari ini.
Majistret Mohamed Reza Azhar Rezali menjatuhi hukuman itu terhadap tertuduh, Norazizul Lizam Miskun, 47, yang mengaku bersalah atas dua pertuduhan dikenakan kepadanya.
Jika gagal bayar, tertuduh diperintahkan penjara selama 12 bulan.
Mengikut pertuduhan, Norazizul didakwa melakukan khianat dengan sengaja dengan menghempaskan pasu bunga pada cermin depan dan belakang kereta jenis Honda Accord dan Perodua Myvi milik abang dan kakaknya yang masing-masing berusia 53 dan 49 tahun di hadapan rumah beradiknya itu di Kampung Sungai Kandis, Seksyen 36 di sini pukul 4 petang pada 25 September lalu.
Sabit kesalahan boleh dihukum penjara sehingga lima tahun atau denda atau kedua-duanya sekali mengikut Seksyen 427 Kanun Keseksaan.
Selain itu, tertuduh turut mengaku bersalah di hadapan Majistret Nur Faizah Abdul Sani atas pertuduhan melibatkan diri dengan memasukkan dadah jenis tetrahydrocannabinol (THC), amphetamine dan methamphetamine ke dalam badan di Bahagian Siasatan Jenayah (BSJD) Ibu Pejabat Polis Daerah (IPD) Shah Alam kira-kira pukul 7.40 petang pada 26 September lalu.

Kesalahan itu dilakukan mengikut Seksyen 15 (1)(A) Akta Dadah Berbahaya 1952 yang memperuntukkan hukuman penjara sehingga dua tahun atau denda maksimum RM5,000 atau kedua-duanya sekali.
Mahkamah membenarkan ikat jamin RM2,000 dengan seorang penjamin selain menetapkan 21 September depan sebagai tarikh jatuh hukum.
Di Mahkamah Sesyen pula, Norazizul mengaku tidak bersalah atas kesalahan menyebabkan kecederaan parah seorang anggota polis Mohd. Ridzuan Marsuidi, 32, dengan menggunakan parang di hadapan Hakim Rihaida Rafie.
Perbuatan itu dilakukan tertuduh di rumahnya di Jalan Sungai Kandis, Seksyen 36 kira-kira pukul 4.01 petang pada 26 September lalu dan didakwa mengikut Seksyen 326 Kanun Keseksaan yang membawa hukuman penjara sehingga 20 tahun dan denda atau sebat.
Norazizul dibenarkan jaminan RM10,000 bersama seorang penjamin selain tidak menganggu mangsa dan saksi dengan sebutan semula kes pada
pada 21 Disember depan.
Dalam kesemua prosiding itu, pendakwaan dikendalikan Timbalan Pendakwa Raya Elyza Amira Habeeb, Saidah Fasihah Che Yusoff dan S. Reetha dengan tertuduh tidak diwakili peguam.
Kosmo! pada 27 September lalu melaporkan dua anggota polis termasuk seorang daripadanya parah di tangan selepas ditetak seorang penagih dadah dalam kejadian di sebuah rumah di Kampung Sungai Kandis, Seksyen 36. – KOSMO! ONLINE